Suspek tembak sukarelawan polis direman lima hari
Oleh ROSLIZA MOHAMED

24 Oktober 2022, 2:19 pm
KOTA BHARU – Seorang lelaki ditahan reman selama lima hari bermula semalam bagi membantu siasatan kes tembak seorang anggota Sukarelawan Simpanan Polis Diraja Malaysia di Salor di sini kelmarin.
Ketua Polis Kelantan, Datuk Muhamad Zaki Harun berkata, suspek yang berusia 35 tahun direman sehingga Khamis ini bagi membantu siasatan kes tersebut.
Menurutnya, pemeriksaan mendapati, suspek tidak mempunyai rekod lampau.
“Kita masih menyiasat motif kejadian tersebut dan kes disiasat mengikut Seksyen 307 Kanun Keseksaan kerana melakukan cubaan membunuh,” katanya dalam satu kenyataan hari ini.
Menurut Muhamad Zaki, keadaan mangsa ketika ini dilaporkan stabil dan dirawat di Hospital Raja Perempuan Zainab II di sini.
Kosmo! Online semalam melaporkan seorang anggota Sukarelawan Simpanan Polis Diraja Malaysia yang berpangkat koperal cedera di dada kanannya selepas dipercayai ditembak semasa sedang menunggang motosikal ke sebuah kedai nasi lemak di tepi Jalan Aur Duri, Kampung Seberang dekat Salor di sini malam kelmarin.

Mangsa, Kamarul Fadzreen Kamaruzaman, 30, sempat menghubungi rakan sekerjanya untuk meminta bantuan sebelum memaklumkan kepada pemilik kedai nasi lemak supaya menghubungi talian kecemasan.
Menurut Muhamad Zaki, siasatan mendapati, mangsa dipercayai ditembak kira-kira 10.30 malam dan insiden itu menyebabkan lelaki itu cedera pada bahagian paru-paru kanan. – KOSMO! ONLINE


Agong ucap takziah buat keluarga Dr. Wan Azizah
Oleh KOSMO!

24 Oktober 2022, 2:47 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah menzahirkan ucapan takziah kepada bekas Timbalan Perdana Menteri, Datuk Seri Dr. Wan Azizah Wan Ismail dan keluarga atas pemergian ibunya, Datin Mariah Khamis, hari ini.
Istana Negara dalam satu kenyataan di Facebook berkata, Seri Paduka Baginda berdua turut menzahirkan rasa sedih dengan pemergian Allahyarhamah dan menzahirkan harapan agar seluruh keluarga Allahyarhamah sabar serta tabah menghadapi dugaan serta suasana sedih dan pilu ini.
“Seri Paduka Baginda berdua mendoakan agar roh Allahyarhamah dicucuri rahmat oleh Allah SWT dan ditempatkan bersama para solihin,” katanya di sini hari ini.
Terdahulu Presiden PKR, Datuk Seri Anwar Ibrahim memaklumkan ibu mentuanya meninggal dunia awal pagi tadi.
Susulan itu, Anwar juga mengumumkan pembatalan jelajah politik ke Miri dan Kuching, Sarawak yang dijadualkan hari ini. – KOSMO! ONLINE


Rishi Sunak hampir pasti PM Britain
Oleh NOR SYARIZA MUHAMAD TAHIR

24 Oktober 2022, 3:02 pm
LONDON –  Bekas Perdana Menteri Britain, Boris Johnson menarik diri daripada bertanding kerusi ketua Parti Konservatif sekali gus memberi peluang besar kepada saingannya, Rishi Sunak, lapor akhbar The Guardian semalam.
Pemimpin parti pemerintah itu  akan dipilih sebagai Perdana Menteri Britain yang baharu.
Selepas sebilangan pemimpin parti tersebut memberi amaran bahawa penampilan semula Johnson akan membawa huru-hara kepada negara, bekas Perdana Menteri Britain  itu mengakui bahawa beliau tidak mempunyai sokongan mencukupi untuk menjadi ketua Parti Konservatif.
Johnson menyatakan kelmarin bahawa sekarang bukan masa yang sesuai untuk beliau bertanding kerusi tersebut.
Langkah Johnson dilihat memberi tekanan kepada calon ketiga dalam pertandingan tiga penjuru tersebut,  Penny Mordaunt supaya  menarik diri dan menerima kenyataan bahawa Sunak mempunyai sokongan kuat dalam kalangan anggota Parlimen  Parti Konservatif.
Mordaunt hanya mempunyai 30 sokongan awam menjelang malam semalam, kurang 70 daripada bilangan yang diperlukan untuk menyertai pertandingan itu.

Sunak  yang berada di tempat kedua ketika menentang bekas Perdana Menteri, Liz Truss semasa musim panas lepas, mendapat pencalonan pada hujung minggu lalu daripada ahli Parlimen sayap kanan seperti Kemi Badenoch dan Suella Braverman di samping  Canselor, Jeremy Hunt dan Setiausaha Dalam Negeri, Grant Shapps.
Semalam beliau menerima lebih 165 sokongan termasuk daripada Menteri Pejabat Kabinet, Nadhim Zahawi.
Sumber rapat dengan Sunak berkata, beliau tidak akan mensia-siakan peluang tersebut.
“Rishi akan terus berbincang dengan rakan-rakan sejawatnya pagi esok (hari ini) sebelum kertas pencalonan diserahkan serta berbincang mengenai cara terbaik untuk menyatukan Parti Konservatif dan memajukan negara,” kata sumber tersebut.
Sekiranya terpilih, Sunak akan menjadi Perdana Menteri Britain pertama bukan daripada bangsa  kulit putih dan Perdana Menteri Britain beragama Hindu yang pertama.
Dalam pada itu, sumber  kempen Mordaunt pula berkata, kempen beliau akan diteruskan. Beliau mahu menyertai  pertandingan dua penjuru itu supaya ahli-ahli  Parti Konservatif boleh membuat keputusan mereka.
Sunak dijangka mendapatkan sokongan lebih ramai ahli Parlimen, namun Mordaunt turut diramal mempunyai peluang cerah terutamanya sokongan oleh pengikut Johnson yang mahu menghalang kemaraan Sunak.
Kedua-dua pemimpin itu dijangka menghantar borang penamaan calon menjelang pukul 2 petang (waktu tempatan) hari ini sebelum 150,000 ahli Parti Konservatif mengundi. – Agensi


Haram berlakon solat dalam filem, drama
Oleh KOSMO!

24 Oktober 2022, 2:34 pm
PETALING JAYA – Hukum berlakon solat atau sembahyang di dalam filem atau drama adalah haram.
Penceramah selebriti, Ustaz Azhar Idrus berkata, perkara itu sudah ditetapkan menerusi fatwa yang dikeluarkan pihak berkuasa agama.
Menurutnya, individu atau pelakon hanya boleh melakonkan babak ‘berdoa’ dan tidak boleh melakukan solat secara olok-olok tanpa niat untuk menunaikannya.
“Hukum berlakon berdoa di dalam filem atau drama adalah tidak mengapa, namun fatwa mengharamkan berlakon sembahyang.
“Untuk masa akan datang, kalau nak masukkan babak orang sembahyang. Biar dia tunaikan solat betul-betul dan baru ambil gambar atau (rakam),” katanya dalam sesi ceramahnya baru-baru ini.
Bagaimanapun, Azhar berkata, lakonan solat hanya boleh dilakukan bagi tujuan pendidikan seperti mengajar kanak-kanak.

“Nak jadi Pengarah filem, majlis ilmu juga kena hadir. Baru jadi comel (bagus) filem kita,” ujarnya. – KOSMO! ONLINE


Exco Pahang kemalangan di Karak
Oleh AZIZAH SHAFIEI

25 Oktober 2022, 9:04 pm
BENTONG – Pengerusi Jawatankuasa Kerja Raya, Pengangkutan dan Kesihatan Negeri Pahang, Datuk Seri Norolazali Sulaiman berdepan detik cemas apabila kereta yang dipandunya hilang kawalan lalu melanggar pembahagi jalan dan berpusing sebelum berhenti di tengah jalan.
Kejadian kira-kira pukul 4.30 petang di Kilometer 49.6 Lebuh Raya Kuala Lumpur – Karak itu berlaku ketika dia bersama keluarga dalam perjalanan dari Kuala Lumpur ke Kuantan.
Ketika ditemui Kosmo! hari ini, Norolazali memberitahu, semasa kejadian dia bersama isteri dan dua anaknya dalam perjalanan dari Kuala Lumpur ke Kuantan selepas menjenguk anak sulungnya di Selangor.
“Tiba di lokasi kejadian, saya hilang kawalan kerana hujan, jalan licin menyebabkan kereta melanggar pembahagi jalan, kemudian berpusing dan berhenti di tengah jalan.
“Alhamdulillah, kami semua selamat dan hanya mengalami kecederaan ringan sahaja,” katanya.
Katanya, pada masa yang sama, sebuah kenderaan jenis Toyota Innova telah melanggar bahagian belakang kereta jenis Honda CRV yang dipandunya.

Katanya, dia difahamkan, pemandu Toyota Innova berkenaan tidak mengalami sebarang kecederaan, namun kedua-dua kenderaan mengalami kerosakan. – KOSMO! ONLINE


Ibu rantai dua anak di rumah sebagai hukuman kerana nakal
Oleh KOSMO!

25 Oktober 2022, 9:00 pm
JAKARTA – Seorang wanita di Tabanan, Pulau Bali ditahan hujung minggu lalu selepas didapati merantai dua anaknya di rumah dan membiarkan mereka dalam keadaan  gelap sebagai hukuman kerana berkelakuan nakal, lapor portal berita Coconuts hari ini.
Dua kanak-kanak masing-masing berumur enam tahun dan tiga tahun itu ditemui oleh jiran mereka Sabtu lalu. Seorang jiran berkenaan berkata, dia terdengar bunyi tangisan dari rumah suspek sekitar pukul 7.30 malam (waktu tempatan) ketika berjalan ke masjid.
Dia dan seorang jiran lain kemudian memeriksa sumber bunyi tersebut di rumah yang gelap-gelita itu sebelum menemui seorang kanak-kanak dirantai pada leher di tingkap dan hanya memakai lampin.
Seorang lagi kanak-kanak ditemui dalam keadaan serupa, namun kakinya dirantai pada pintu bilik tetamu.
Ibu kanak-kanak tersebut yang hanya dikenali sebagai UDW, 40,  diberkas polis pada malam sama. Polis turut merampas sepasang rantai besi sepanjang 2 meter dan empat mangga kunci.
Suspek dikatakan meninggalkan rumah pada waktu petang untuk pergi bekerja.

“Mungkin dia terlupa membuka lampu, jadi, kanak-kanak tersebut berasa takut dan tangisan mereka didengari oleh jiran-jiran.
“Kanak-kanak itu amat aktif dan menurut si ibu, mereka sering berkelakuan nakal,” kata Ketua Polis Tabanan, Ranefli Dian Chandra.
Polis turut menamakan teman lelaki si ibu, IMS sebagai suspek kes tersebut.
UDW bagaimanapun berkata, teman lelakinya tidak terlibat dalam kejadian itu, bahkan tindakan tersebut dilakukan bagi memberi pengajaran kepada anak-anaknya.
“Saya sudah buntu dan agak beremosi. Namun, niat saya hanya untuk memberi pengajaran dan bukan mencederakan,” katanya sambil menambah, pelbagai cara telah dilakukan untuk mendisiplinkan kanak-kanak tersebut termasuk memukul mereka.
Polis berkata, suspek akan dibawa menjalani ujian kesihatan mental. – Agensi


[VIDEO] Pasang gril kalau rumah tinggi – netizen
Oleh KOSMO!

25 Oktober 2022, 10:25 pm
PETALING JAYA – Mungkin anggap sebagai tempat bermain, video tular seorang kanak-kanak berjoget di balkoni jendela luar rumah bersama adiknya yang masih kecil di sisi mendapat perhatian netizen sejak pagi tadi.
Kejadian berkenaan dipercayai berlaku di PV18 Residence Setapak semalam dan video berdurasi 11 saat itu telah dimuat naik pemilik akaun Facebook bernama Reff Lia pada pukul 11.06 pagi tadi.
“Kejadian di rumahku, siapa tak kuat jangan tengok.
“Mak ayah tolonglah peka! Terkejut tengok. Depa ingat tu tempat main ke?,” tulis Reff Lia dalam hantaran video.
Dalam hantaran berkenaan, ramai menasihati ibu bapa supaya memasang gril bagi mengelakkan kemalangan kanak-kanak jatuh bangunan berulang.
“Aduhai tengok pun seriau, ini kalau depan mata lagi la,” komen @Apiet Lie.

“Allah! Mak ayah tolong la pasang gril. Kalau rumah sewa, minta tuan rumah pasangkan. Kami dah tengok dua orang kanak-kanak jatuh kat rumah kami ni, tak sanggup nak baca berita macam ni lagi,” ulas @Mashita Ramli.
Dalam kemaskini terbaru Reff Lia memberitahu, dua kanak-kanak berkenaan selamat, manakala ibu bapa mereka trauma dengan kejadian tidak diduga itu. -KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Syarikat Jepun akan bina mesin basuh manusia
Oleh KOSMO!

25 Oktober 2022, 9:30 pm
TOKYO – Sebuah syarikat teknologi dari Jepun, Science Co. Ltd. (Science) mengumumkan rancangan membina mesin basuh yang boleh membersihkan manusia, lapor laman berita Oddity Central kelmarin.
Syarikat berpangkalan di Osaka dan mempunyai kepakaran dalam inovasi bilik mandi serta  dapur itu menyasarkan produk  tersebut akan tersedia di pasaran menjelang 2025.
Digelar  Projek Usoyaro, Mesin basuh menggunakan teknologi buih halus terkini dengan pelbagai sensor pemantauan bersama sistem kepintaran buatan (AI) itu menawarkan  pengalaman mandi yang kompleks.
Menurut Science, matlamat Projek Usoyaro bukan sekadar membersihkan badan pengguna secara menyeluruh, bahkan turut menyediakan ‘ruang penyembuhan’.
Ketika duduk dalam mesin basuh tersebut, pengguna boleh berehat sambil menikmati bunyi muzik menenangkan selain menonton imej yang dipaparkan pada skrin kalis air di mesin tersebut.
Sensor pada mesin itu akan mengukur keadaan saraf simpatik dan parasimpatetik selain sistem AI akan menggunakan data yang dikumpul untuk menghasilkan suasana paling selesa.

Konsep mesin basuh manusia bukan suatu yang baharu kerana semasa pameran Ekspo Osaka pada 1970, syarikat gergasi elektronik, Sanyo Electric mempamerkan produk serupa dikenali sebagai Ultrasonic Bath.
Ia merupakan sebuah mesin basuh manusia yang membersihkan, mengurut dan mengering pengguna di dalam produk automatik yang mempunyai kitaran selama 15 minit.
Konsep Ultrasonic Bath bagaimanapun tidak pernah diperkenalkan sebagai produk komersial. – Agensi


Video pembuli jalan raya di Putatan hanya `content’
Oleh KOSMO!

25 Oktober 2022, 9:27 pm
PETALING JAYA – Ibu Pejabat Polis Daerah (IPD) Penampang mengesan pemilik dua video tular mengenai ‘pembuli jalanan’ yang berlaku di Jalan Putatan, Penampang.
Dua video yang berdurasi 3 minit 35 saat dan 4 minit 3 saat itu dipercayai dimuat naik di media sosial pada 24 Oktober lalu.
Rakaman tersebut menunjukkan pemandu kereta Perodua Myvi membuli pemandu Proton Pesona dengan menggunakan senjata dipercayai besi untuk memukul Proton Pesona.
Menurut Ketua Polis Daerah Penampang, Deputi Superintendan Mohd Haris Ibrahim, hasil siasatan mendapati tujuan video itu dimuat naik di media sosial adalah untuk ‘content’ semata-mata.
“Ia hanya sekadar lakonan untuk meraih jumlah ‘viewer’ yang tinggi.
“Satu kertas siasatan polis telah dibuka di bawah Seksyen 505 (B) Kanun Keseksaan dan Seksyen 233 Akta Komunikasi dan Multimedia,” katanya dalam kenyataan hari ini.

Dalam masa sama, Mohd Haris menasihatkan orang awam supaya berhati-hati dalam memuat naik dan berkongsi kandungan di media sosial yang boleh menimbulkan kekeliruan dan kegusaran masyarakat. – KOSMO! ONLINE


Gaduh baja: Mangsa sering bercakap tentang mati
Oleh WAT KAMAL ABAS

25 Oktober 2022, 9:17 pm
PARIT BUNTAR – Mangsa pergaduhan berkaitan baja di Kampung Parit Tok Ngah, Tanjung Piandang di sini semalam sering bercakap soal kematian dan hari pembalasan kepada rakan-rakannya.
Menurut rakan karib Allahyarham Mahadzeb Salleh, 47, iaitu Isma Alif Ishak, 35, mangsa sering menasihatkan kawan-kawannya berkaitan perkara berkenaan sejak dua minggu lalu.
“Memang agak terkejut ketika terima perkhabaran mengatakan arwah meninggal dunia selepas terjadinya pergaduhan antaranya dengan suspek.
“Dua minggu lalu, apabila jumpa dengannya sahaja mesti akan bercerita tentang mati. Pesannya, hidup bukanlah untuk menongkat langit ataupun bersuka-ria tetapi harus gigih membuat amal ibadat,” katanya kepada pemberita di sini hari ini.
Menurut Isma, mangsa hanya membuat kerja kampung seperti bersawah, mengait sawit serta membuat meja kayu untuk dijual mengikut tempahan dan mengambil upah tukang rumah.
Tambahnya, dia berasa amat terkilan atas apa yang menimpa rakan karibnya itu namun berserah dan reda kepada ketentuan Allah S.W.T.

Sementara itu, anak mangsa, Nur Izzati, 15, berkata, arwah bapanya sering berpesan agar sentiasa menjaga solat dan menunaikannya tepat pada waktunya. – KOSMO! ONLINE


Hoki SOJC: Malaysia kena lagi
Oleh MOHAMAD FAIZAL HASHIM

25 Oktober 2022, 10:47 pm
JOHOR BAHRU – Skuad hoki remaja negara terus berputih mata apabila tewas lagi kepada Afrika Selatan 3-1 pada hari ketiga kejohanan hoki Bawah 21 tahun Piala Sultan Johor (SOJC) edisi ke-10 di Stadium Hoki Taman Daya, di sini malam ini.
Pada suku pertama, perlawanan tampak seimbang setelah kedua-dua pasukan berhati-hati mengatur gerakan dan tidak ada jaringan berjaya direkodkan.
Afrika Selatan mempertingkatkan tempo permainan mengasak kubu Malaysia hingga berjaya memperoleh pukul sudut penalti yang disempurnakan oleh Calvin Davis pada minit ke-23.
Kelebihan itu tidak bertahan lama apabila skuad kendalian Muhammad Amin Rahim menyamakan kedudukan seminit kemudian apabila hasil jaringan Muhammad Amirul Hanif Mamat menerusi pukulan sudut penalti.
Pasukan tuan rumah yang dihadiahkan tiga pukulan sudut penalti pada minit akhir suku kedua gagal memanfaatkan peluang tersebut.
Pendatang baharu itu kembali di hadapan pada minit ke-35 menerusi jaringan Marvin Simons yang menghukum kesilapan pertahanan skuad Young Tigers dengan membiaskan pukulan Ryan Mann.

Pasukan kendalian Guy Elliot terus selesa di hadapan apabila serangan yang diilhamkan Senzwesihle Ngubane mudah melepasi kawalan pertahanan lawan sebelum melorongkan bola kepada Cameron le Forestier bagi menjaringkan gol ketiga.
Keputusan itu, menyaksikan Malaysia tewas dalam semua perlawanan setakat ini dan menjadi satu-satunya pasukan gagal meraih sebarang mata.
Terdahulu, Australia mengekalkan rekod tanpa kalah selepas menewaskan penyandang juara, Great Britain 3-1 untuk terus menghuni senarai pendahulu liga.
Pada pertemuan itu, Cooper Burns dan Liam Hart masing-masing meledak satu gol menerusi gol padang manakala Joshua Brooks menambah jaringan menerusi penalty stroke.
Gol tunggal Great Britain dijaringkan oleh Ellis Robson menerusi pukulan sudut penalti pada suku kedua permainan.
Sementara itu, India bangkit daripada tewas kepada Afrika Selatan sebelum ini apabila mudah menjinakkan pasukan Jepun 5-1.
Pasukan kendalian C.R. Kumar selesa di hadapan setelah mendapat gol awal jaringan Uttam Singh dan Rohit sebelum Jepun merapatkan kedudukan hasil jaringan kapten, Ikumi Saeki menerusi pukulan sudut penalti.
Hasrat pasukan bimbingan Hiroki Watanabe untuk bangkit tidak kesampaian setelah juara dua kali itu melebarkan kedudukan menerusi jaringan Purty Johnson, Dhami Boby Singh dan Lakra Amandeep. – KOSMO! ONLINE


Dr. Amalina dedah rahsia 4 hari pantang sudah sihat
Oleh KOSMO!

25 Oktober 2022, 10:42 pm
PETALING JAYA – Selepas ramai yang kagum kecergasannya selepas 4 hari bersalin, Dr. Amalina akhirnya mendedahkan rahsia kesihatannya.
Pakar Bedah terkenal, Dr. Nur Amalina Che Bakri, minggu lalu berkongsi gambar bersama puterinya, Arabella Mia keluar berjalan-jalan sekitar London ketika dalam pantang bersalin.
Apa yang menjadi perhatian, Dr. Amalina kelihatan sihat dan bertenaga meskipun baru sahaja memasuki hari keempat tempoh berpantang selepas bersalin anak sulungnya itu.
Dalam pada itu, rata-rata pengikutnya meminta petua tentang amalan yang dilakukannya supaya memiliki tenaga dalaman yang kuat selain penjagaan merawat luka bersalin dengan cepat.
Dr. Amalina berkata, hari ini telah berkongsi tip-tip berkaitan atas permintaan ramai yang bertanya tentang penjagaan diri yang diamalkannya selepas bersalin.
“Saya akan berkongsi amalan saya sendiri berdasarkan kajian saintifik yang disarankan oleh pakar obstetrik dan pengalaman saya sendiri sebagai seorang doktor,” katanya.

Makan secara sederhana dan tidak perlu pantang telur atau ayam jika tiada alahan, antara rahsia Dr. Nur Amalina sihat selepas empat hari berpantang.
Menurutnya, intensiti aktiviti seharian juga boleh ditingkatkan secara beransur-ansur dan elakkan mengangkat barang yang lebih berat daripada bayi selama enam minggu.
“Amalkan makanan sihat dan seimbang seumur hidup. Makan sayur-sayuran, buah serta kurangkan garam, gula dan minyak.
“Minum air kosong 2 ke 3 liter sehari dan kurangkan minum air manis seperti air boba dan milo,” katanya melalui perkongsian di Instagram.
Jika bersalin secara normal tanpa komplikasi pula katanya, ibu-ibu boleh mulakan senaman ringan sekiranya sudah bersedia.
“Ini termasuk berjalan kaki (untuk elak blood clots), kegel (pelvic floor exercise) dan senaman perut. Anda digalakkan menunggu enam minggu sebelum mulakan senaman berimpak tinggi seperti aerobik atau berlari.
“Jika pendarahan (lochia) bertambah berat atau bertukar warna (menjadi merah jambu atau merah) selepas melakukan aktiviti, anda mungkin melakukannya secara berlebihan. Kurangkan aktiviti dan pastikan dapat banyak rehat,” katanya.
Bagi penjagaan bahagian perineum, Dr. Amalina menasihatkan supaya ia dibasuh dengan air mengikut turutan dari depan ke belakang dan dilap sehingga kering setiap hari.
“Tukar maternity pad setiap tiga ke empat jam. Jika bersalin melalui C-section, bersih dan lap luka sehingga kering setiap hari, pakai pakaian longgar dan seluar dalam kapas.
“Ambil ubat penahan sakit (paracetamol atau ibuprofen selamat untuk breastfeeding). Jaga kebersihan dan mandi setiap hari. Ambil laxatives jika perlu untuk elak constipation,” kongsinya. – KOSMO! ONLINE


Time Voyager ramal Amsterdam musnah, Antartika dihuni 2023
Oleh KOSMO!

25 Oktober 2022, 10:00 pm
LONDON – Seorang individu yang mendakwa dirinya konon  berasal dari masa depan meramalkan bahawa sebuah bandar utama Eropah akan dimusnahkan oleh meteor awal tahun depan, lapor akhbar The Sun UK semalam.
Pengguna TikTok  yang menggunakan nama ‘Time Voyager’ itu  mendakwa mengetahui nasib buruk beberapa negara dalam siri video baharunya.
Menurut akaun tersebut, ibu negara Belanda, Amsterdam akan menjadi bandar pertama yang akan ditimpa malapetaka.
“Perhatian! Ya, saya pengembara masa dan ini adalah dua kejadian utama yang akan berlaku di Belanda.
“Pada 4 Januari 2023, sebuah ‘bunker’ ditemui dan menyimpan rahsia tamadun purba.
“Manakala pada 28 April 2023,  Amsterdam akan dilanggar meteor yang memusnahkan sebahagian besar bandar raya  tersebut,” tulis keterangan video berkenaan.

Akaun  mempunyai lebih  300 ribu pengikut itu juga mendakwa bahawa Australia mungkin berdepan perintah berkurung lebih serius, bukan kerana Covid-19 tetapi disebabkan oleh fenomena perubahan iklim pada 2023.
Selain itu, pengguna TikTok  tersebut turut mendakwa bahawa Benua Antartika tidak lama lagi boleh didiami oleh sebahagian besar manusia.
Video yang membimbangkan itu telah mencetuskan ketakutan dalam kalangan pengguna media sosial kerana ramalannya dianggap terlalu spesifik.
Bagaimanapun, ramai netizen mentertawakan ramalan liar pengembara masa itu dan menganggapnya berita palsu.
“Mungkin dia rasa kita semua dilahirkan semalam untuk mempercayai berita karut seperti ini,” ujar seorang pengguna media sosial. – Agensi


Tiga penyamun geng Ramesh tumpas
Oleh MOHD YUNUS YAKKUB

25 Oktober 2022, 9:12 pm
KUALA LANGAT – Tiga penyamun Geng Ramesh yang melarikan wang tunai RM33,000 milik buruh warga asing tumpas selepas diberkas polis baru-baru ini.
Kesemua suspek berusia 28 hingga 47 tahun itu ditangkap di sekitar Telok Panglima Garang selang lima jam bermula pukul 11 malam, Sabtu lalu.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, berdasarkan siasatan kejadian samun itu melibatkan seorang buruh warga asing berusia 37 tahun di hadapan sebuah kilang di Telok Panglima Garang kira-kira pukul 9 malam pada 21 Oktober lalu.
Katanya, dua suspek bersenjatakan kayu telah melarikan sebuah telefon bimbit jenama Vivo selain wang tunai RM33,000.
Wang itu merupakan wang dikumpul daripada rakan sekerja mangsa untuk dihantar ke kampung halaman.
“Bertindak atas maklumat membawa kepada penahanan tiga suspek di sekitar Telok Panglima Garang.

“Polis juga berjaya menemui semula wang tunai milik mangsa berjumlah RM19,500 dengan dipercayai suspek telah menggunakan sebahagian wang hasil samun itu,” katanya dalam kenyataan hari ini.
Turut berjaya dirampas adalah masing-masing sebuah kereta jenis Perodua Myvi dan motosikal Yamaha LC135 serta tiga unit telefon bimbit pelbagai jenama.
Ahmad Ridhwan menambah, semakan mendapati kesemua suspek mempunyai rekod jenayah lampau.
Beliau menjelaskan suspek kini direman lima hari dan kes disiasat dibawah seksyen 395/397 Kanun Keseksaan. -KOSMO! ONLINE


Tiada ‘parol’ untuk gorila Bua Noi
Oleh KOSMO!

25 Oktober 2022, 6:30 pm
BANGKOK – Pihak berkuasa Thailand membuat penegasan terbaharu bahawa tidak banyak yang boleh mereka lakukan untuk ‘membebaskan’ seekor gorila bernama Bua Noi, lapor laman berita Thaiger semalam.
Bua Noi, 33, dikurung di dalam kurungan sempit di sebuah pusat beli-belah di Bangkok.
Menteri Sumber Asli dan Alam Sekitar, Varawut Silpa-archa berkata,  pemilik Bua Noi bebas mengambil apa-apa tindakan terhadap gorila itu yang dipelihara secara sah sejak beberapa dekad lalu.
“Zoo Pata berjanji akan menjaga Bua Noi dengan baik sehingga haiwan itu mati. Sebagai pemilik sah, pihak zoo berhak untuk terus mengurungnya di lokasi tersebut.
“Pada dasarnya, kita tidak boleh mengambil begitu sahaja apa yang menjadi milik mereka. Banyak perkara yang perlu diselesaikan,” jelas Varawut.
Menteri itu berkata demikian sebagai menjawab satu kenyataan yang disiarkan di laman Facebook Zoo Pata. Ia mengatakan bahawa gorila itu tidak ditahan untuk mendapatkan  wang tebusan seperti didakwa oleh setiausaha Varawut, Thaneadpon Thanaboonyawat.

Bua Noi telah menghabiskan masa lebih 30 tahun di dalam kurungan  berukuran 20  meter x 10 meter  di tingkat atas pusat beli-belah tertua di Bangkok, Pata Pinklao Department Store.
Warga Australia, Jodi Broad  melancarkan kempen di laman Change.org untuk menyelamatkan Bua Noi dan  berjaya mengumpul sebanyak 116,942 tandatangan netizen setakat petang kelmarin. – Agensi


‘Debat bukan budaya kita’ – PM | 15 MINIT MMTV 25 Oktober 2022 #15minitmmtv #utusanonline #kosmoonline #mmtv #berita #relevan #mutakhir
Oleh KOSMO!

25 Oktober 2022, 6:51 pm


Badut pegang gergaji rantai takutkan penduduk
Oleh KOSMO!

25 Oktober 2022, 7:30 pm
LONDON – Penduduk di Somerset, England gempar  susulan laporan tular di media sosial mengenai  individu berpakaian  badut menakut-nakutkan orang ramai sambil memegang gergaji rantai mainan, lapor akhbar Daily Star semalam.
Penduduk yang tinggal dekat laluan bawah tanah A370 di Worle berkata, badut itu  bersembunyi dan tiba-tiba muncul  untuk menakut-nakutkan orang awam yang menyeberang laluan berkenaan.
Mereka memberi amaran kepada orang ramai selepas beberapa kejadian ‘usikan’ dikatakan berlaku pada hujung minggu lalu.
Antara  mangsa badut tersebut ialah seorang lelaki bersama kanak-kanak berumur enam tahun. Badut seram itu melompat keluar di hadapan mereka.
Trend badut menakut-nakutkan orang ramai  dikatakan berasal daripada sebuah novel seram karya Stephen King keluaran 1986.
Badut jahat yang menari dalam novel itu menakut-nakutkan kanak-kanak selepas dia dirasuk oleh syaitan.

Buku itu kemudian diadaptasi untuk tayangan televisyen pada 1990 dan pada 2017, trend gurauan Badut Pembunuh itu pertama kali bermula.
Laporan pertama adalah mengenai seorang  badut yang berdiri berhampiran kawasan hutan sambil berbisik dan menakut-nakutkan kanak-kanak. Beberapa dakwaan mengatakan bahawa mereka  mengajak kanak-kanak memasuki hutan.
Sekolah-sekolah pula menjadi sasaran gurauan tersebut dengan anggota polis di seluruh Britain menyelar tindakan itu.
Trend tersebut bagaimanapun tamat begitu sahaja. – Agensi


Joe Biden ‘sesat’ di taman sendiri
Oleh KOSMO!

25 Oktober 2022, 8:00 pm
WASHINGTON – Keadaan kesihatan Presiden Amerika Syarikat (AS), Joe Biden sekali lagi mencetuskan kebimbangan apabila beliau dilihat  keliru ketika cuba kembali ke White House selepas  acara menanam pokok di bahagian South Lawn kediaman rasmi berkenaan, lapor portal berita MailOnline semalam.
Rakaman yang dikongsikan di laman Twitter menunjukkan Biden mahu meninggalkan majlis yang diadakan sempena meraikan perkhidmatan ke-50 tahun penjaga laman White House, Dale Haney.
Presiden tersebut dan Wanita Pertama, Jill Biden ketika itu baru sahaja menutup acara itu sebelum Biden dilihat berjalan ke arah yang salah.
Beliau kemudian berhenti seketika sambil bertanya kepada pasukannya: “Ke mana saya perlu pergi?”
Namun, ketika pengawal keselamatan memberitahu arah  sebenar kepadanya, Biden berkata bahawa beliau mahu pergi ke arah lain.
Momen janggal itu adalah terbaharu  dialami oleh Biden dalam tempoh beberapa bulan dengan sebilangan pihak mempersoalkan keadaan kesihatannya yang mungkin semakin merosot. – Agensi


Jepun mahu ‘penuhkan’ semula bandar nuklear Fukushima
Oleh KOSMO!

25 Oktober 2022, 7:00 pm
TOKYO – Dua perkampungan yang ditutup pada 2011 akibat tragedi tsunami yang meleburkan tiga reaktor nuklear di Fukushima, Jepun akan dihuni semula menjelang April 2023, lapor akhbar Mirror UK kelmarin.
Bencana Fukushima dicetuskan oleh gempa bumi kuat berukuran 9.0 pada skala richter yang menggegarkan kawasan tepi pantai Jepun pada 2011. Bencana itu mencetuskan gelombang tsunami yang membanjiri sistem penyejukan reaktor nuklear.
Ia adalah peristiwa nuklear terburuk sejak krisis 1986 yang dahsyat di Chernobyl, Ukraine.
Selepas insiden tersebut, tahap radiasi di majoriti wilayah Fukushima begitu tinggi sehingga kerajaan mewujudkan zon pengecualian, memaksa 150,000 penduduk tempatan meninggalkan rumah mereka.
Antara tahun 2011 hingga 2013, kedua-dua lokasi menjadi bandar hantu tanpa sesiapa dibenarkan tinggal di sana.
Dari 2013 hingga 2020 pula, beberapa kawasan telah dibuka semula kepada orang awam pada waktu siang tetapi beberapa kawasan masih ditutup kerana tahap radiasi yang masih tinggi dan mengancam nyawa.

Larangan kerajaan untuk mendiami kawasan tersebut masih meliputi sebahagian besar bandar Fukushima, dengan hanya satu zon yang dibuka untuk penduduk tempatan baharu pada April tahun depan.
Sekitar 12 orang memohon untuk tinggal di sana setakat ini tetapi kerajaan bercadang untuk membuka kawasan yang lebih besar untuk dihuni bagi menarik kemasukan penduduk dan perniagaan.
Walaupun Jepun merancang untuk mengisi semula bandar-bandar tinggalan, terdapat risiko kehancuran lain sekiranya gempa bumi berlaku lagi di kawasan berkenaan. – Agensi


Malaysia sudah bersedia hadapi Piala Sultan Azlan Shah
Oleh AZIZAN HASHIM

25 Oktober 2022, 7:20 pm
IPOH – Tuan rumah, Malaysia sudah bersedia menghadapi kempen kejohanan hoki jemputan antarabangsa, Piala Sultan Azlan Shah edisi ke-29 di Stadium Azlan Shah pada 1 November ini.
Ketua jurulatih hoki negara, Arul Selvaraj berkata, anak-anak buahnya kini hanya menunggu tiupan wisel permulaan kejohanan itu.
“Selepas dua tahun tidak diadakan, penganjuran semula kejohanan kali ini nyata membakar semangat pemain. Bagi pemain Malaysia, ini kesempatan terbaik menunjukkan kemampuan kepada peminat hoki tanah air. Saya rasa peminat juga menunggu dengan penuh debaran untuk menyaksikan perlawanan bertaraf tinggi,” katanya.
Arul berkata, Malaysia akan menurunkan kesebelasan terbaik biarpun tanpa beberapa pemain utama yang mengalami kecederaan dan akan menamakan pemain terpilih selepas menerima laporan kesihatan pemain daripada doktor pasukan.
“Ada beberapa pemain mengalami kecederaan dan kedudukan mereka bergantung kepada laporan doktor, namun saya mempunyai pemain mencukupi untuk membentuk pasukan,” katanya.
Arul berkata, pasukan negara akan datang ke Ipoh esok dan beliau merancang mengadakan perlawanan ujian dengan Jepun yang tiba di Ipoh awal pagi semalam tetapi membatalkannya atas sebab tertentu.

Arul berpendapat, peluang semua enam pasukan meraih gelaran cerah berikutan ketiadaan Australia, India dan New Zealand. – KOSMO! ONLINE


PRU15: Jangan ‘cuba-cuba’ ulangi kesilapan PRU14 – KM Melaka
Oleh DIYANATUL ATIQAH ZAKARYA

25 Oktober 2022, 7:32 pm
MELAKA – Ketua Menteri Melaka, Datuk Seri Sulaiman Md. Ali mengingatkan rakyat negeri ini untuk tidak mengulangi ‘kesilapan’ dibuat pada Pilihan Raya Umum Ke-14 (PRU14).
Beliau yang juga Ahli Dewan Undangan Negeri (ADUN) Lendu berkata, peluang diberikan kepada pembangkang pada PRU14 adalah satu kesilapan yang menyebabkan ketidakstabilan politik negara sehingga pentadbiran kerajaan persekutuan bertukar sebanyak tiga kali.
Katanya, disebabkan itu rakyat kini perlu membuat keputusan tepat dengan memilih parti yang lebih stabil dan mampu memenuhi keperluan masyarakat.
“Saya ingatkan kepada rakyat Melaka, pilihlah kerajaan yang benar-benar boleh membantu dan memenuhi semua keperluan rakyat, kita tidak mahu lagi kucar-kacir yang berlaku pada PRU14 berulang lagi.
“Tangan tuan-tuan yang akan memastikan kerajaan apa kita mahukan, jangan lagi lakukan kesilapan seperti PRU14, dalam tempoh penggal sama Perdana Menteri kita bertukar sebanyak tiga kali.
“Kalau salah pilih, kita akan menyebabkan kenikmatan yang ada pada hari ini tidak dapat diwariskan kepada anak cucu, kita perlu menjaga agama serta bangsa,” katanya.

Mengulas lanjut beliau berkata, pecahan undi juga hanya akan merugikan dan memberi kesan kepada rakyat kerana ia menyumbang kepada kegagalan untuk membentuk sebuah kerajaan yang lebih kukuh.
“Janganlah kita nak cuba-cuba esok, nak pilih, pilih betul-betul, kalau pilih sikit sini, sikit sana, akhirnya tiada satu pun parti yang boleh membentuk kerajaan, siapa yang susah, rakyat juga,” katanya. – KOSMO! ONLINE


Amaran ribut petir di lapan buah negeri malam ini
Oleh NUR HUDA MUSA

25 Oktober 2022, 7:00 pm
PETALING JAYA – Sebanyak lapan buah negeri berdepan amaran ribut petir sehingga pukul 9 malam ini.
Jabatan Meteorologi Malaysia (MetMalaysia) dalam satu kenyataan berkata, amaran itu dikeluarkan susulan hujan lebat dan angin kencang di Kedah, Perak, Pahang, Negeri Sembilan, Johor, Sarawak, Sabah dan Wilayah Persekutuan Sabah.
“Ribut petir, hujan lebat dan angin kencang dijangka di Kedah di Yan, Pendang, Kuala Muda, Sik, Baling, Kulim dan Bandar Baharu.
“Manakala di Perak melibatkan daerah Kampar dan Batang Padang,” kata MetMalaysia hari ini.
Dalam pada itu, amaran ribut petir turut dikeluarkan di Pahang melibatkan Tanah Tinggi Cameron, Jerantut, Maran, Kuantan, Bera, Pekan dan Rompin.
“Amaran sama dikeluarkan bagi daerah Jempol di Negeri Sembilan, manakala di Johor amaran dikeluarkan di Tangkak, Segamat, Muar, Batu Pahat, Kluang, Pontian, Kulai dan Johor Bahru.

“Bagi Sarawak pula, amaran ribut petir dikeluarkan bagi daerah Betong (Saratok dan Kabong), Sarikei, Sibu (Sibu dan Kanowit), Mukah (Tanjung Manis), Miri (Telang Usan dan Marudi) dan Limbang,” ujarnya.
Selain itu katanya, cuaca buruk juga diramalkan berlaku di Pedalaman (Sipitang, Tenom, Kuala Penyu, Beaufort dan Keningau) dan Pantai Barat (Papar), Sabah. – KOSMO! ONLINE


Saya tak akan maafkan lelaki yang menyebabkan kematian suami – Isteri
Oleh WAT KAMAL ABAS

25 Oktober 2022, 6:54 pm
PARIT BUNTAR – Luluh hati seorang isteri apabila mendapat tahu suaminya rebah tidak sedarkan diri di halaman rumah jiran setelah terbabit dalam pergaduhan di Kampung Parit Tok Ngah, Tanjung Piandang semalam.
Isteri mangsa, Sarimah Ahmad, 51, mengakui bahawa dia sama sekali tidak menyangka pergaduhan antara suaminya, Mahadzeb Salleh, 47, bersama seorang lelaki yang juga penduduk kampung itu berakhir dengan kematian.
“Saya tidak akan memaafkan lelaki tersebut sampai bila-bila dan mahukan keadilan. Diharapkan pihak berkuasa mengenakan hukuman setimpal kepada lelaki (suspek) itu,” katanya kepada pemberita di sini hari ini.
Terdahulu, Sarimah menerima sumbangan wang dari Datuk Abdul Yunus Jamahri di kediamannya di Parit Tok Ngah di sini.
Menurutnya, Allahyarham suaminya pernah menceritakan mengenai lelaki berkenaan kepadanya berkaitan dengan masalah buah kelapa sawit sebelum ini.
“Semalam arwah suami terserempak dengan suspek dan berlakunya pergelutan antara mereka berdua. Saya sama sekali tidak menyangka ia berakhir dengan tragedi,” katanya.

Sarimah yang juga orang kelainan upaya (OKU) pendengaran berkata, setelah mendapat tahu tentang kejadian itu dari orang kampungnya, dia segera ke lokasi kejadian.
“Semasa sampai di sana, saya melihat arwah suami terbaring tidak sedarkan diri berhampiran motosikalnya. Saya dekati suami dan mendapati dia tidak lagi bernafas, membuatkan hati ini luluh,” katanya. – KOSMO! ONLINE


Penerjun udara profesional maut ketika buat persembahan
Oleh KOSMO!

25 Oktober 2022, 8:36 pm
JONESBOROUGH, TENNESSEE – Seorang penerjun udara profesional terbunuh selepas   terhempas pada ketinggian 304 meter semasa perlawanan bola sepak di sebuah sekolah tinggi dalam negeri Tennessee, Amerika Syarikat, lapor akhbar The Sun semalam.
Richard Sheffield, 55,  mengambil bahagian dalam aksi lagak ngeri profesional sebelum perlawanan bermula, Jumaat lalu.
Penerjun udara berpengalaman itu membuat persembahan bersama   anggota-anggota  pasukan payung terjun  dikenali sebagai Jump TN di Sekolah Tinggi David Crockett, bandar Jonesborough.
Penonton bagaimanapun cemas apabila menyaksikan Sheffield menjunam sebelum terhempas di atas padang.
Rakaman  diperoleh stesen televisyen tempatan, WJHL-TV menunjukkan bapa dua anak itu berputar di ruang udara sambil diiringi  jeritan penonton sebelum terhempas.
Lelaki berusia 55 tahun itu dikejarkan ke hospital sebelum disahkan meninggal dunia tidak lama kemudian.

Penonton di stadium tersebut bertafakur seketika sebelum perlawanan yang sebelum itu ditangguhkan, disambung semula.
“Mendiang merupakan ahli terjunan  udara dengan pengalaman selama beberapa dekad dan yang dihormati dalam komuniti penerjun udara,” kata Jump TN. – Agensi


Wanita tinggal di asrama lelaki secara rahsia kerana cari cinta
Oleh KOSMO!

25 Oktober 2022, 5:55 pm
BEIJING – Seorang wanita di China bertindak di luar kebiasaan apabila menyamar menjadi seorang lelaki dan secara curi-curi,  tinggal di asrama pekerja lelaki kerana mahu mencari calon kekasih, lapor laman berita Mothership semalam.
Paparan di platform media sosial NetEase menyatakan,  wanita itu  menyelinap masuk ke dalam asrama lelaki yang menempatkan pekerja sebuah kilang elektronik.
Penyamaran wanita itu akhirnya berjaya dibongkar oleh pekerja di asrama itu dan melaporkannya kepada penyelia kediaman.
Pada mulanya, wanita itu enggan meninggalkan asrama lelaki walaupun pihak pengurusan telah menyediakan tempat tinggal baharu di dorm wanita.
“Dia enggan keluar kerana takut peluang bertemu cinta semakin tipis. Wanita itu juga memaklumkan bahawa dia sudah menemui seorang lelaki yang diminati di asrama tersebut,” tulis keterangan pada paparan berkenaan.
Wanita itu hanya bersetuju untuk berpindah selepas penyelia berjanji untuk mengatur janji temu dengan lelaki yang diminatinya.

Artikel itu juga menyatakan bahawa wanita itu mungkin mempunyai masalah perkembangan mental atau lembam. – Agensi


Janna diiktiraf Ikon Ekspresi Seni sebaris seniwati
Oleh HANISAH SELAMAT

25 Oktober 2022, 5:30 pm
PETALING JAYA – Pelakon Janna Nick menganggap Anugerah Ikon Ekspresi Seni daripada Perbadanan Kemajuan Filem Nasional (Finas) sebagai penyuntik semangat untuk terus menghasilkan lebih banyak naskhah berkualiti.
Pemilihan yang meletakkannya bersama 12 penerima lain terdiri daripada aktor dan aktres hebat negara, secara tidak langsung disifatkan Janna sebagai penghargaan cukup bermakna untuk kerjayanya.
“Sejujurnya saya terharu dapat berada sebaris dengan nama besar dalam industri seni seperti seniwati Fauziah Nawi dan primadona alaf baharu, Erra Fazira yang bukan calang-calang figura.
“Sudah tentu pengiktirafan sebegini bukan sesuatu yang datang tanpa sebarang usaha, sebaliknya membuktikan kepercayaan pihak berkaitan terhadap kesungguhan kita memartabatkan industri seni.
“Bagi saya anugerah ini penghargaan yang cukup besar sekali gus mendorong anak seni serta karyawan seperti saya melipatgandakan usaha tampil bersama produk terbaik,” katanya.
Tambah Janna atau nama sebenarnya Nurul Jannah Muner, 27, pengiktirafan tersebut sekali gus menyuntik semangatnya untuk terus memartabatkan industri perfileman tanah air.

“Apa pun, tidak kira besar atau kecil sesuatu anugerah, ini tetap pengiktirafan yang penuh makna,” katanya selepas majlis penyampaian anugerah, semalam.
Penyerahan sijil yang diadakan bersempena majlis penutup program [email protected] di Kompleks Finas, Hulu Kelang disempurnakan Perdana Menteri, Datuk Seri Ismail Sabri Yaakob.
Hadir sama Menteri Komunikasi dan Multimedia, Tan Sri Annuar Musa, Pengerusi Finas, Senator Datuk Seri Zurainah Musa dan Ketua Pegawai Eksekutif (CEO) Finas, Dr. Md. Nasir Ibrahim.
Janna yang juga pemilik Janna Nick Studios berharap lebih ramai penggiat industri seni mendapat pengiktirafan yang diyakini semakin memperkasakan arena ini.
Selain Janna, penerima lain ialah pengarah, Syamsul Yusof, produser, A. Aida, aktor, Datuk Adi Putra serta penerbit merangkap pengarah, Adrian Teh. – KOSMO! ONLINE


Amaran ribut petir di kebanyakan negeri petang ini
Oleh NUR HUDA MUSA

25 Oktober 2022, 5:26 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir hampir di seluruh negara petang ini.
MetMalaysia dalam satu kenyataan berkata, amaran itu dikeluarkan susulan hujan lebat serta angin kencang yang dijangka berlaku sehingga pukul 6 petang ini.
“Amaran ribut petir dikeluarkan bagi seluruh Perlis, Pulau Pinang, Wilayah Persekutuan Kuala Lumpur, Wilayah Persekutuan Putrajaya, Negeri Sembilan dan Melaka.
“Sementara itu, amaran ribut petir dikeluarkan di beberapa daerah di Kedah iaitu Langkawi, Kubang Pasu, Kota Setar, Pokok Sena, Padang Terap, Pendang, Sik, Baling, Kulim dan Bandar Baharu,” katanya di sini hari ini.
Selain itu di Perak pula, amaran dikeluarkan untuk daerah Kerian, Larut, Matang Dan Selama, Kuala Kangsar, Kinta, Perak Tengah, Kampar, Batang Padang dan Muallim.
“Bagi negeri Kelantan, amaran ribut petir dikeluarkan bagi daerah Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai.

“Amaran sama turut dikenakan di Terengganu melibatkan Besut, Setiu, Kuala Nerus, Kuala Terengganu dan Marang,” ujarnya.
Dalam pada itu, MetMalaysia berkata hujan lebat berserta ribut petir juga boleh berlaku di Pahang seperti di Tanah Tinggi Cameron, Lipis, Raub, Bentong, Kuantan, Pekan dan Rompin.
“Bagi Selangor pula, amaran ribut petir dikeluarkan di Hulu Selangor, Klang, Gombak, Petaling, Kuala Langat, Hulu Langat dan Sepang.
“Bagi Johor pula, amaran ribut petir dikeluarkan bagi daerah Tangkak, Segamat, Muar, Batu Pahat, Kluang, Mersing dan Kota Tinggi,” ujarnya.
Sementara itu di Sarawak, cuaca buruk juga diramalkan berlaku di Serian, Samarahan, Sri Aman, Miri dan Limbang.
“Manakala di Sabah, amaran ribut petir turut dikeluarkan bagi daerah Pedalaman (Sipitang, Tenom dan Beaufort), Pantai Barat, Tawau (Kunak dan Lahad Datu), Sandakan (Tongod, Kinabatangan dan Beluran) dan Kudat (Kota Marudu).
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam,” katanya. – KOSMO! ONLINE


Sempat ajar Nawi mengucap – Rakan
Oleh ASLIZA MUSA

25 Oktober 2022, 6:02 pm
IPOH – “Suami sempat ajar Nawi (Azranawi Radzi) mengucap dan dia menghembuskan nafas terakhirnya di depan suami.”.
Demikian kata Gee, 49, ketika menceritakan mengenai kejadian yang menimpa rakannya, arwah Azranawi, 42, yang maut dalam nahas jalan raya bersama isterinya di Lenggong semalam.
Dalam kejadian pada pukul 6 petang di Kilometer 32.3, Jalan Kuala Kangsar-Gerik, arwah Azranawi maut di lokasi kejadian manakala isterinya, Rosnah Ahmad, 44, meninggal dunia di Klinik Kesihatan Lenggong.
Kejadian berhampiran Pusat Rekreasi Lata Kekabu itu melibatkan skuter jenis KYMCO yang ditunggang pasangan suami isteri tersebut dan sebuah kereta jenis Proton Iswara.
Menurut Gee, kejadian berlaku ketika dia dan suaminya, Raja Shaharuddin, 53, bersama dua motosikal lain termasuk mangsa berkonvoi dari arah Gerik menghala ke Ipoh.
Cerita wanita itu, mereka sepatutnya singgah makan di sebuah restoran terkenal di Lenggong sebelum mendapati berlaku kemalangan rupa-rupanya melibatkan rakan sendiri.

“Skuter ditunggang Nawi dan Ros berada paling hadapan. Kami merancang singgah makan di Tasik Raban kira-kira 200 meter dari lokasi kemalangan.
Keadaan motosikal mangsa selepas terlibat dlaam kemalangan di Lenggong, Perak petang kelmarin.
“Ketika menghampiri lokasi kejadian, saya nampak ada kemalangan dan minta suami memperlahankan motosikal. Semasa melalui lokasi kemalangan, saya terkejut melihat kasut berwarna oren di atas jalan.
“Saya tahu kasut itu milik Nawi dan Ros. Saya segera turun daripada motosikal dan nampak Ros terperosok di bawah penghadang jalan.
“Suami saya segera menghampiri Nawi dan mengajarnya mengucap kalimah syahadah, dia (arwah) menghembuskan nafas terakhirnya di depan suami,” katanya ketika ditemui di Tanah Perkuburan Islam Kampung Bakar Bata, Tanjung Rambutan di sini hari ini.
Menurut Gee, mereka berkonvoi tiga buah motosikal dan masuk ke Betong, Thailand kelmarin sebelum kembali ke negara ini melalui Gerik pada pukul 4 petang semalam.
Pasangan suami isteri yang suka bersedekah dan mempunyai perniagaan pulut ayam itu kerap ke Thailand untuk membeli barang-barang untuk jualan.
Pasangan suami isteri itu meninggalkan empat anak yang masih bersekolah iaitu Muhaimin Anas, 16, Muhammad Darwisy Imran, 14, Maher Uzair, 9, dan Miftahul Nurjannah, 7. – KOSMO! ONLINE


Netizen ajar Noryn Aziz menyanyi di TikTok
Oleh HAYATI KARIM

25 Oktober 2022, 6:06 pm
PUTRAJAYA – Penyanyi Noryn Aziz mengakui terpaksa mengikut trend dengan memiliki beberapa akaun media sosial termasuk TikTok untuk lebih dekat dengan peminat.
Selepas hampir setahun lebih menggunakan TikTok, Noryn yang juga penyanyi jazz dan guru vokal itu mendedahkan pengalaman diajar netizen dalam aplikasi tersebut antara yang tidak boleh dilupakannya.
“Seronok ada TikTok sebab hubungan dengan peminat lebih dekat. Namun, saya masih baharu dan memuat naik kandungan mengikut keselesaan saya sahaja.
“Antaranya saya ada berkongsi tentang kelas vokal, tetapi apa yang mengejutkan netizen lagi hebat, mereka ajar saya balik (ketawa).
“Netizen nampaknya lebih tahu dan ada antara mereka pun memang seorang guru vokal. Mereka banyak kongsi tip untuk menyanyi dengan lebih baik.
“Saya tidaklah marah sebaliknya layan sahaja. Ada juga yang ketawakan saya dan bermacam komen yang bukan-bukan. Saya tidak kisah kerana itulah dunia digital orang boleh cakap apa sahaja,” ujar Noryn.

Sambung Noryn, 45, sebagai penyanyi dia tidak boleh menolak daripada mengikuti trend semasa jika mahu kekal relevan dalam industri muzik.
“Walaupun kita penyanyi senior, jangan takut dan sombong untuk mengikuti trend anak muda. Mula-mula memang rasa kekok, lama-kelamaan apabila sudah faham penggunaannya mula rasa seronok,” kata Noryn.
Dalam pada itu, Noryn yang ditemui pada Konsert The Cloth anjuran Persatuan Veteran RTM pada Sabtu lalu mendedahkan, dia bakal muncul dengan single terbaharu berjudul Kau Satunya pada November ini.
“Lagu Kau Satunya amat berbeza dengan lagu-lagu saya sebelum ini. Saya suntik elemen pop dan lebih mesra dengan pendengar tempatan.
“Saya sedar sebelum ini lagu-lagu terlalu berat elemen jazz dan hanya segelintir orang yang boleh menerimanya.
“Impian saya mahu memiliki sekurang-kurangnya sebuah lagu Melayu yang boleh dinyanyikan bersama dengan peminat,” tutur Noryn. – KOSMO! ONLINE


KPLB percepatkan bantuan musim tengkujuh
Oleh HARIS FADILAH AHMAD

25 Oktober 2022, 5:57 pm
LIPIS – Kementerian Pembangunan Luar Bandar (KPLB) akan mempercepatkan Bantuan Musim Tengkujuh (BMT) kepada pekebun kecil dan penoreh getah di seluruh negara  bagi meringankan beban kesusahan ketika berdepan musim banjir penghujung tahun ini.
Menterinya, Datuk Seri Mahdzir Khalid berkata, peruntukan sejumlah RM256 juta sudah tersedia dan akan disalurkan kepada pekebun kecil getah termasuk Felda pada bila-bila masa sepanjang empat bulan tempoh musim tengkujuh berkenaan.
“Mulai tahun ini BMT telah dinaikkan kepada RM800 berbanding RM600 sebelum ini melibatkan 320,000 orang pekebun kecil getah termasuk Felda di seluruh negara yang mula terjejas pendapatan akibat musim banjir.
“Mereka (penoreh getah) yang sudah berdaftar di bawah Risda tidak perlu bimbang dengan hal pembayaran BMT ini. Kerajaan ada duit, kita akan mempercepatkan bayaran berkenaan,”katanya pada majlis Pekebun Kecil Makmur Risda Pahang di Dewan Orang Ramai Kampung Mela di sini hari ini.
Sempena majlis itu, Mahdzir turut menyampaikan cek dividen Tanam Semula Komersial daripada Risda Pahang kepada pekebun kecil dan penduduk Orang Asli serta bantuan di bawah Program Hasil Baharu dan Keusahawanan kepada seramai 30 orang usahawan di Lipis.
Menurut Mahdzir, pemberian BMT tahun ini sebanyak RM800 akan disalurkan masing-masing RM200 menerusi empat peringkat (bulan) iaitu November hingga Februari tahun depan kepada pekebun dan penoreh getah berbanding sejumlah RM600 setiap orang, iaitu RM300 pada November 2022 dan jumlah yang sama pada Disember tahun lalu.

“Kerajaan prihatin dengan kesusahan penoreh getah yang tidak dapat keluar menoreh pada waktu hujan lebih-lebih lagi sejak cuaca tidak menentu mulai pertengahan tahun ini, mereka (penoreh) cuma dapat bekerja selama 12 hari sebulan.
“Jadi menerusi peningkatan BMT kita mengutamakan kebajikan penoreh getah dan Risda sudah pun mempunyai jumlah pekebun dan penoreh getah yang bakal menerima BMT dalam masa terdekat,”katanya.
Dalam pada itu Mahdzir yang juga Naib Presiden UMNO berkata, pembelaan nasib penoreh getah merupakan antara agenda KPLB yang mana menerusi Risda akan mengkaji setiap keperluan mereka termasuk harga lantai getah.
“Kita sudah pun mengemukakan kepada kerajaan supaya dinaikkan harga lantai getah antara RM3 hingga RM3.50 sebagai jaminan untuk meringankan pendapatan pekebun kecil, penoreh getah dan juga pengusaha kecil komoditi ini,”ujarnya. – KOSMO! ONLINE


Mohd. Nafuzi sudah dapat tawaran kontrak
Oleh TENGKU DANISH BAHRI TENGKU YUSOFF

25 Oktober 2022, 5:26 pm
PENGURUSAN Terengganu FC (TFC) akhirnya bersetuju menawarkan kontrak lanjutan kepada ketua jurulatih, Mohd. Nafuzi Zain untuk membimbing pasukan itu pada musim depan.
Keputusan itu dicapai pada Mesyuarat Ahli Lembaga Pengarah TFC selama lebih dua jam yang dipengerusikan oleh Pengerusi Belia, Sukan dan Badan Bukan Kerajaan negeri, Wan Sukairi Wan Abdullah.
Wan Sukairi yang juga salah seorang Ahli Lembaga Pengarah berkata, pengurusan tertinggi TFC sangat berpuas hati dengan pencapaian skuad Sang Penyu di bawah kendalian Mohd. Nafuzi pada musim ini.
Beliau berkata, pengendali meningkat naik itu berjaya mencapai sasaran iaitu layak ke Piala AFC 2023 serta melangkah ke final Piala FA walaupun tumpas kepada Johor Darul Ta’zim (JDT).
“Tawaran berkenaan akan diserahkan secepat mungkin dan sekarang terpulang kepada beliau (Nafuzi) sama ada mahu menerima tawaran (lanjutan kontrak) atau sebaliknya.
“Beliau perlu memberi jawapan dalam masa 14 hari setelah menerima surat tawaran tersebut,” katanya di sini semalam.

Wan Sukairi menjelaskan tawaran sama turut diberi kepada ketua jurulatih TFC II, III dan IV serta pengarah teknikal.
Tambah beliau, TFC juga bersetuju menyerahkan penentuan pemilihan pemain musim depan kepada Mohd. Nafuzi.
“Diharap perkembangan ini memberi motivasi dan semangat kepada pasukan TFC untuk mengharungi Piala Malaysia di mana kami optimis Mohd. Nafuzi mampu meneruskan kecemerlangan.
“Sekiranya beliau (Mohd. Nafuzi) menolak tawaran ini, pihak pengurusan akan menilai semula calon-calon terbaik bagi membawa cabaran TFC pada saingan domestik dan AFC musim depan,” katanya. – KOSMO! ONLINE


Kes kanser dijangka meningkat kepada 66,000
Oleh KOSMO!

25 Oktober 2022, 6:28 pm
PETALING JAYA – Jumlah pesakit baharu kanser di negara ini dijangka meningkat kepada lebih 66,000 orang setiap tahun menjelang 2030.
Menteri Kesihatan, Khairy Jamaluddin Abu Bakar berkata, jumlah itu dijangka meningkat berbanding anggaran 49,000 orang pesakit pada tahun lalu.
Justeru, katanya, pemeriksaan awal perlu dilakukan supaya kualiti hidup dan intervensi pesakit dapat dipertingkatkan.
“Kelewatan rawatan akan membawa kepada diagnosis lewat. Semua pihak perlu bekerjasama membantu meningkatkan kesedaran tentang bahaya dan rawatan kanser.
“Kami sedar kesempitan wang yang perlu dihadapi pesakit jadi sektor awam dan swasta perlu terus tingkatkan kecelikan kesihatan melalui program pendidikan dan kesedaran,” katanya ketika berucap di Majlis Pelancaran ‘National Thrive Week’, baru-baru ini.
Program tersebut dianjurkan oleh Persatuan Kebajikan Kanser Payudara Malaysia (BCWA), Rangkaian Kanser Paru-paru Malaysia (LCNM),  Persatuan Kanser Kebangsaan Malaysia (NCSM) dan Pfizer Malaysia sempena Bulan Kesedaran Kanser Payudara dan Bulan Kesedaran Kanser Paru-paru bulan Oktober dan November. – KOSMO! ONLINE


PRU15: PM ramal PKR sukar menang
Oleh MOHD RASDAN AHMAD

25 Oktober 2022, 6:17 pm
KUALA LUMPUR – Perdana Menteri, Datuk Seri Ismail Sabri Yaakob meramalkan Parti Keadilan Rakyat (PKR) sukar untuk menang Pilihan Raya Umum Ke-15 (PRU15).
Beliau berkata demikian bagi mengulas kajian oleh PKR yang mendakwa konon BN sukar untuk menang PRU15 pada 19 November depan.
“Sama dengan kita, kita juga kata mereka (PKR) sukar menang pilihan raya. Semua masuk pilihan raya, semua yakin menang.
“Kalau semua tidak yakin menang, semua tidak perlu bertanding. Jadi masing-masing cakap menang. Gerakan Tanah Air (GTA) cakap boleh menang,
“Pakatan Harapan (PH) dan Perikatan Nasional (PN) pun cakap boleh menang. Oleh itu kita perlu adakan pilihan raya,” katanya.
Beliau berkata demikian selepas menghadiri Taklimat Khas Perdana Menteri Sempena PRU15 dan Monsun Laut 2022 di Ibu Pejabat Bukit Aman hari ini.- KOSMO! ONLINE.


Pelajar tahfiz selamat, bangunan asrama terbakar
Oleh IVAN AMIRUL

25 Oktober 2022, 5:51 pm
PAPAR – Seramai 36 pelajar serta empat guru sekolah tahfiz berdepan detik cemas apabila satu blok bangunan menempatkan asrama, dewan makan serta tandas terbakar dalam kejadian di Kampung Sungai Padang awal pagi tadi.
Bagaimanapun, kebakaran itu hanya memusnahkan 40 peratus struktur bangunan dalam kejadian kira-kira pukul 4.30 pagi itu.
Jurucakap Pusat Gerakan (PGO) Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan berhubung kejadian itu sekitar pukul 5.36 pagi.
“Seramai 10 pegawai dan anggota bersama jentera dan Unit Bantuan Perkhidmatan Kecemasan (EMRS) dari Balai Bomba dan Penyelamat (BB) Papar terus dikerah ke lokasi kejadian.
“Kejadian membabitkan asrama jenis kekal dengan keluasan 111.4 meter persegi yang hanya mengalami kebakaran sekitar 40 peratus.
“Operasi pemadaman dijalankan menggunakan satu aliran sepanjang 91 meter dengan dua pancutan dari sumber air dari pili bomba berhampiran,” katanya dalam kenyataan media hari ini.

Menurutnya, tiada sebarang kecederaan atau kemalangan jiwa dilaporkan berlaku dalam kejadian berkenaan dan api berjaya dikawal pada pukul 6.25 pagi.
Katanya, pasukan operasi kemudiannya menjalankan pemeriksaan lanjut bagi memastikan tiada lagi kemerbahayaan lain sebelum operasi ditamatkan pada pukul 6.41 pagi.
“Punca kebakaran dan anggaran kerugian masih dalam siasatan,” katanya.  – KOSMO! ONLINE


Penunggang motosikal jadi mangsa kereta parkir di bahu jalan
Oleh NUR ALWANI A. BAKAR

25 Oktober 2022, 5:06 pm
PETALING JAYA – Dua penunggang motosikal berdepan detik cemas gara-gara perbuatan tidak bertanggungjawab pemilik sebuah kereta meletakkan kenderaannya secara sesuka hati di bahu jalan.
Satu rakaman video tular menunjukkan penunggang motosikal tersebut dilanggar oleh sebuah kereta lain dari arah bertentangan ketika mengelak  kereta yang di parkir di bahu jalan tersebut.
Penunggang motosikal yang didakwa dalam perjalanan pergi ke kerja tersebut kemudian didapati mengutip duit syilingnya yang bertaburan di atas jalan sekaligus menimbulkan rasa simpati netizen.
“Kasihan pula aku tengok budak itu kutip syiling dia, abang jangan marah dia okay, itu jalan dia,” komen fm.
“Kasihan tengok dia kutip duit syiling yang jatuh lagi rasa nak menitis air mata. Tapi motor dia hancur,” komen Ren.
Dalam pada itu, terdapat juga netizen mengecam pemandu kereta yang parkir kereta di tepi jalan kerana didakwa menjadi punca kejadian .

“Yang salah kereta yang parking di tepi, itu bukan tempat letak kenderaan,” komen Afifsyauqi15.
“Kasihan orang yang tidak bersalah kena. Ini semua sebab kereta parking tepi jalan,” ujar Hanis.
Sehingga kini, video itu ditonton lebih daripada 168 ribu tontonan. – KOSMO! ONLINE


Penguatkuasaan undang-undang syariah perlu diangkat setanding agensi lain
Oleh HARRITH HISHAM

25 Oktober 2022, 4:34 pm
KUALA LUMPUR – Penguatkuasaan undang-undang syariah perlu diangkat setanding dengan agensi lain bagi menjalankan fungsi dan peranan menyeluruh dalam membendung kegiatan berkait agama dan moral.
Pengerusi Majlis Agama Islam Wilayah Persekutuan (MAIWP) Tan Sri Dr. Mohd. Daud Bakar berkata, selain daripada memperkenalkan dasar undang-undang baharu, badan pelaksana juga perlu bergerak seiring agar akta yang dikeluarkan dapat dilaksana dengan berkesan.
Menurutnya, penguat kuasa agama (PPA) dari Jabatan Agama Islam Wilayah Persekutuan (Jawi) seharusnya menjadikan agensi seperti Polis Diraja Malaysia (PDRM) sebagai penanda aras dalam bidang penguatkuasaan.
“Kita (PPA) perlu belajar daripada mereka yang berpengalaman dan lebih praktikal. Hari ini, kita mengetahui tentang akta tetapi mungkin kurang arif untuk menjalankan tangkapan, saman dan hak-hak orang yang tuduh.
“Jadi, program hari ini merupakan satu usaha tepat dengan keperluan penguatkuasaan bertaraf tinggi, sesuai dengan masyarakat yang lebih cakna tentang undang-undang,” katanya.
Beliau berkata demikian ketika ditemui selepas merasmikan Konvesyen Penguatkuasaan Undang-Undang Syariah Peringkat Wilayah Persekutuan di Hotel Pullman, Bangsar di sini hari ini.

Turut hadir, Pengarah Jabatan Agama Islam Wilayah Persekutuan (Jawi) Datuk Mohd. Ajib Ismail, pakar perundangan syariah Prof. Datuk Dr. Shamrahayu A. Aziz, Ketua Hakim Syarie Datuk Dr. Mohd. Na’im Mokhtar dan Ahli Dewan Negara, Senator Fadhlina Sidek.
Mengulas berkenaan penggubalan undang-undang syariah dalam talian, Mohd. Daud berkata, pihaknya akan mempertimbangkan untuk mewujudkan satu seksyen khas jenayah syariah digital.
“Untuk perkara ini, kita perlukan kepakaran baru selain mesin ‘smart’ (pintar) yang mampu mengumpulkan data supaya kita boleh mengenal pasti bukti-bukti jenayah.
“Ini kerana, kegiatan dalam talian kadang-kadang melibatkan rumah tangga, isu tuduhan liar yang ada kaitan dengan agama. Secara peribadi , saya akui ini adalah cabaran yang besar,” ujarnya. – KOSMO! ONLINE


WhatsApp gagal berfungsi di seluruh dunia sejak pagi
Oleh WAN AZHAR WAN ABDULLAH

25 Oktober 2022, 4:43 pm
PARIS – Aplikasi mesej WhatsApp berdepan gangguan di seluruh dunia hari ini, demikian menurut laporan oleh laman web pemantauan Downdetector dan aduan di media sosial.
Downdetector menyatakan, beribu-ribu pengguna WhatsApp mengadu mengalami masalah sejak pagi tadi.
Di India, perkhidmatan pemesejan itu dilaporkan gagal berfungsi melibatkan ramai pengguna  bermula pagi ini, dengan lebih 11,0000 laporan dibuat kepada syarikat induknya, Meta,
“Kami maklum bahawa sesetengah orang tidak boleh menghantar mesej dan kami bertungkus lumus untuk memulihkan perkhidmatan WhatsApp seberapa segera yang mungkin,” kata seorang jurucakap Meta. – Agensi


Shila hanya kawan badminton, bukan kekasih Amir Masdi
Oleh HANISAH SELAMAT

25 Oktober 2022, 4:45 pm
KUALA LUMPUR – Penyanyi Amir Masdi menafikan bahawa dia menjalin hubungan istimewa dengan rakan industri, Shila Amzah seperti tanggapan segelintir pihak.
Menurut penyanyi Sepi Sekuntum Mawar Mewah itu, hubungannya dengan Shila tidak lebih sekadar kawan biasa walaupun pernah beberapa kali bermain badminton.
Amir memberitahu, dia belum terbuka hati untuk menjalin hubungan cinta kerana mahu memberi fokus dalam karier nyanyian dan meletakkan batas sempadan apabila bersahabat dengan kaum wanita.
“Kami mula berkawan selepas program Masked Singer dan berjumpa semula dalam sebuah majlis sambutan Aidilfitri. Selepas itu kami menyertai kumpulan badminton yang sama.
“Ada ramai lagi selebriti dalam pasukan (badminton) yang ditubuhkan sejak tahun lalu itu termasuk pengacara, Haziq. Cuma Shila sahaja yang baru menyertai kami.
“Sebenarnya kami jarang berhubung kecuali atas urusan kerja atau jika kebetulan mendapat undangan persembahan di lokasi sama. Hakikatnya memang kami tiada apa-apa (hubungan). Saya selesa solo, boleh fokus kepada kerja,” katanya.

Amir berkata demikian selepas Konsert Hype Night di ibu negara kelmarin.
Mengulas mengenai desas-desus keakraban dengan penyanyi berusia 32 tahun itu, Amir mengakui masih terkejut apabila digosipkan dengan ibu tunggal anak satu tersebut.
“Saya suka berkawan dengan semua orang, tetapi lebih selesa memilih tidak terlalu rapat bagi mengelakkan salah faham. Begitu juga berkawan dengan wanita termasuk Shila.
“Langkah ini juga dapat mengelakkan sebarang salah tafsiran atau membiarkan persahabatan melarat ke arah yang kita tidak inginkan,” katanya.
Selain Amir, Konsert Hype Night yang menggabungkan artis Malaysia dan Indonesia turut membariskan Ezad Lazim, Najwa Latif, Tri Suaka, Nabilah Maharani, Zidan, Angga Candra dan Valdy Nyok.
Sebelum ini video nyanyian duet Amir dan Shila menerusi lagu Baldu Biru yang dikongsi dalam TikTok mendapat pujian ramai, bahkan ada peminat mendakwa Amir memandang teman duetnya itu dengan sepenuh perasaan. – KOSMO! ONLINE


PRU15 : Pengundi Cina mahu Nur Jazlan bertanding Parlimen Pulai
Oleh KHAIRUL MOHD. ALI

25 Oktober 2022, 4:55 pm
JOHOR BAHRU – Timbalan Pengerusi UMNO Bahagian Pulai, Datuk Nur Jazlan Mohamed mendedahkan beliau diminta untuk kembali bertanding di kerusi Parlimen Pulai dalam Pilihan Raya Umum ke-15 (PRU15) oleh penduduk kawasan, termasuk oleh komuniti ahli perniagaan kaum Cina.
Bekas Timbalan Menteri Dalam Negeri 1 itu bagaimanapun memberitahu, komuniti Cina bagaimanapun perlu membuang sikap prejudis dan rasa seolah-olah dipinggirkan kerajaan Barisan Nasional (BN) terlebih dahulu.
Menurut beliau, golongan berkenaan sebenarnya telah mendapat pelbagai manfaat khususnya dalam aspek ekonomi dan pendidikan sepanjang pemerintahan kerajaan BN.
“Minggu lepas ada sekumpulan komuniti perniagaan Cina membuat permintaan secara terbuka untuk saya kembali bertanding di Pulai.
“Mereka mahu ubah keadaan ekonomi, perniagaan dan pendidikan di kawasan Pulai yang didakwa mereka sudah tepu sejak empat tahun di bawah Pakatan Harapan (PH),” katanya dalam kenyataan di sini.
Ujar Nur Jazlan, pada PRU14 mereka dibuai PH dengan harapan nasib mereka akan dibela Menteri Kewangan bangsa Cina, tetapi harapan itu hancur.

Jelasnya, ini kerana bekas Menteri Kewangan sebelum ini yang dijulang pengundi Cina mengamalkan sikap pilih kasih dan kronisme.
Tambah beliau, dalam isu pendidikan, komuniti Cina juga ditindas dan dinafikan hak oleh kerajaan PH semata-mata berpandukan kepada perasaan prejudis.
“Tengoklah apa jadi pada UTAR, peruntukan tahunan kepada universiti orang Cina dipotong PH hanya kerana dikatakan projek institusi pendidikan itu diwujudkan MCA.
“Sampai isu pendidikan pun kerajaan PH nak politikkan sesama sendiri, tapi yang jadi mangsanya rakyat,” katanya.
Tambah bekas Ahli Parlimen Pulai itu lagi, pihaknya melihat komuniti Cina mula sedar bahawa PH gagal menunaikan janji mereka untuk membawa perubahan positif kepada sosio ekonomi di Pulai khasnya dan Johor secara keseluruhannya. – KOSMO! ONLINE


Berhijab di Thailand, Nad Zainal cetus persoalan
Oleh MOHAMMAD SHAHEMY AZMI

25 Oktober 2022, 5:00 pm
PETALING JAYA – Pernah dikecam dek penampilan seksi, dramatis terkenal Nad Zainal sekali lagi mencuri perhatian peminat apabila tampil dengan imej bertudung dalam beberapa hantaran dalam Instagram miliknya.
Nad atau nama lengkapnya Farah Nadia Zainal Abidin dilihat mula berkongsi foto mengenakan hijab dalam Instagram sejak dua hari lalu.
Selain foto, pelakon drama Cina Buta itu turut berkongsi beberapa video dalam InstaStory dengan penampilan berhijab sepanjang menjalani penggambaran travelog terbaharunya sewaktu di Thailand.
Imej baharu tersebut mencetuskan spekulasi, sama ada Nad sudah berhijab atau sebaliknya.
Aktres itu kini berada di Thailand bersama rakan pelakon, Ungku Ismail.
Beberapa hantaran dalam InstaStory menunjukkan Nad bersama Ungku berkunjung ke beberapa buah lokasi menarik di sekitar Bangkok, ketika melakukan penggambaran travelog untuk kandungan saluran YouTube mereka.

Penampilan Nad, 32, sekali gus menuai pujian peminat apabila rata-ratanya berasa gembira dan senang menyaksikan imej baharunya.
Malah terdapat peminat menyokong pelakon itu jika terus kekal dengan imej menutup aurat.
“Cantiknya Nad bila bertudung. Nampak lagi sopan dan manis. Saya sokong 100 peratus,” kata seorang peminatnya.
“Pakai begini cantik. Jangan seksi-seksi lagi,” kata seorang pengikutnya dalam Instagram.
“Cantik bertudung. Semoga kekal Nad,” ujar seorang lagi netizen.
Usaha Kosmo! Online untuk mendapatkan penjelasan daripada pelakon itu tidak berhasil apabila Nad gagal dihubungi.
Sebelum ini, ibu tunggal beranak dua itu pernah menjadi sasaran kecaman netizen apabila tampil berani dengan imej pakaian terdedah.
Sedar dirinya menjadi perhatian netizen, Nad berkata, dia malas memeningkan kepala dengan segala kritikan terhadap dirinya.
Dia mahu masyarakat faham tuntutannya sebagai seorang pelakon selain hanya mahu menjadi diri sendiri.
“Saya memang jenis malas ambil pusing. Baju yang saya pakai di tempat kerja adalah uniform kerja saya.
“Saya hanya jadi diri sendiri kalau itu yang orang luar runsingkan,” katanya. – KOSMO! ONLINE


WhatsApp ‘trending’, jadi ejeken dunia
Oleh KOSMO!

25 Oktober 2022, 4:51 pm
PETALING JAYA – Aplikasi WhatsApp kini ‘trending’ dan menjadi ejekan dunia susulan perkhidmatannya yang tergendala selama lebih satu jam di hampir seluruh dunia.
Tinjauan di media sosial mendapati aplikasi itu menjadi sohor kini (trending) di laman Twitter apabila meraih lebih 800,000 ciapan dibuat menggunakan kata kunci ‘WhatsApp’.
Rata-rata pengguna meluahkan rasa marah berikutan kerja mereka menjadi tergendala disebabkan masalah tersebut.
“Mengapa aplikasi kamu tidak boleh digunakan? Habis kerja saya tergendala,” ciap seorang pengguna di ruangan komen di akaun Twitter WhatsApp.
“Adakah aplikasi anda sudah digodam? Sudah lebih satu jam aplikasi tidak boleh diakses di Malaysia,” tulis seorang lagi pengguna.
“Perniagaan saya bergantung dengan WhatsApp, sekarang aplikasi anda masih belum boleh digunakan. Jika dalam masa satu jam belum selesai, saya akan saman WhatsApp sebanyak US$1 juta,” kata Baddi.

“Privasi saya kini lebih terjamin di WhatsApp kerana saya langsung tidak boleh menghantar atau menerima apa-apa mesej!,” kata Kandawasvika.
Terdahulu, Kosmo! Online melaporkan aplikasi milik Meta itu tergendala apabila penggunanya tidak boleh menghantar ataupun menerima sebarang mesej. – KOSMO! ONLINE


1.37 juta pokok ditanam di Perak sehingga September lalu
Oleh LIYANA RAMLI

25 Oktober 2022, 5:20 pm
GOPENG – Sebanyak 1.37 juta pokok berjaya ditanam di kawasan seluas 5,026 hektar di seluruh Perak sehingga Sepetember tahun ini.
Menteri Besar Perak, Datuk Seri Saarani Mohamad berkata, kejayaan ini dicapai hasil pelbagai program penanaman pokok yang dilaksanakan seperti Communication, Education, Participating and Awareness (CEPA) oleh Jabatan Perhutanan Negeri Perak.
Menurutnya, pada masa sama, Jabatan Perhutanan negeri telah mengklasifikasikan sejumlah 485,613 hektar daripada kawasan hutan simpanan kekal sebagai hutan perlindungan.
“Sebanyak 295,400 hektar daripadanya pula adalah sebagai hutan tadahan air.
“Dengan adanya fungsi kelas hutan perlindungan, maka ia mengukuhkan lagi jumlah kawasan berhutan di Perak yang terus dipelihara dan dilindungi,” katanya ketika berucap di majlis sambutan Hari Hutan Antarabangsa Peringkat Negeri Perak di The [email protected] Herba di sini hari ini.
Sultan Perak, Sultan Nazrin Muizzuddin Shah berkenan berangkat merasmikan sambutan Hari Hutan Antarabangsa Peringkat Negeri Perak tersebut.

Dalam majlis itu, baginda berkenan menyerahkan anak pokok kepada Pegawai Daerah dan Tanah Kinta, Meor Hezbullah Meor Abd Malik dan Pengurus The [email protected] Herba Gopeng, Eidia Erriany Abdul Rahim.
Baginda turut berkenan menyampaikan sijil penghargaan sumbangan penanaman pokok kepada Pengurus Kumpulan Perbadanan Pembangunan Pertanian Negeri Perak (SADC), Yahanis Yahya dan Pengurus Lembaga Air Perak (LAP), Datuk Ishak Abdul Rahman. – KOSMO! ONLINE


Caprice jumpa psikiatri, akui ada masalah mental
Oleh MOHD. HAIKAL ISA

25 Oktober 2022, 4:30 pm
PETALING JAYA – “Sejak usia 18 tahun hingga sekarang, saya sudah jumpa pakar psikiatri untuk dua masalah.”
Demikian pengakuan penyanyi rap dan aktivis kemanusiaan, Caprice atau nama sebenarnya, Ariz Ramli, 34, tentang dirinya kesahihan dirinya menghidapi masalah mental.
“Pertama sekali, saya memang ada masalah anxiety (kemurungan). Saya tak boleh duduk diam. Saya kena sentiasa bekerja.
“Apabila saya berhenti bekerja, tangan akan menggigil dan diserang panik,” dedahnya dalam satu perkongsian video dalam Instagram.
Pelantun lagu Dem Girls itu turut memaklumkan bahawa dirinya mempunyai masalah insomnia (susah tidur malam) yang sangat teruk.
“Saya ada masalah insomnia yang sangat teruk. Saya memang tak boleh tidur (waktu malam). Kalau itu berlaku, saya memang akan makan ubat tidur,” ujarnya.

Menjawab tentang sama ada dirinya menghidapi masalah mental, Histrionic personality disorder (HPD), Caprice berkata, dia akan bertemu pakar terapi untuk melakukan diagnosis berhubung perkara tersebut.
“Segelintir orang percaya yang saya ada HPD, minggu ini juga saya akan ke sebuah hospital swasta untuk mendapatkan diagnosis lebih mendalam,” katanya.
Sungguhpun begitu, Caprice menegaskan, sekiranya dia tidak memiliki masalah mental tersebut, individu yang merupakan pengamal perubatan membangkitkan isu HPD dalam TikTok perlu belanja setiap seorang netizen panadol dalam ruangan komen video dimuat naiknya.
“Kalau pakar psikiatri keluar surat yang saya tiada HPD, anda (pegawai perubatan) ada 24 jam untuk beri semua orang dalam ruangan komen dalam TikTok panadol (paracetamol) percuma,” katanya.
Terdahulu, seorang lelaki dengan aksen bahasa Indonesia difahamkan seorang pengamal perubatan mengeluarkan teori sendiri dan percaya bahawa Caprice menghidapi masalah HPD. – KOSMO! ONLINE


Lapan remaja didakwa rogol gadis 14 tahun
Oleh ROSALWANI CHE SOH

25 Oktober 2022, 5:05 pm
BACHOK – Enam remaja lelaki didakwa di Mahkamah Majistret di sini hari ini atas 15 pertuduhan merogol seorang gadis berusia 14 tahun di Tawang di sini pada Ogos hingga September lalu.
Kesemua tertuduh yang berusia 15 tahun mengaku bersalah semasa pertuduhan terhadap mereka dibacakan di hadapan Majistret Mohd. Fauzan Mohd Suhairi.
Setiap tertuduh didakwa dua hingga tiga pertuduhan.
Mengikut pertuduhan, kesemua tertuduh didakwa merogol remaja berusia 14 tahun di sebuah kedai makan di Jelawat di sini kira-kira pukul 12.30 tengah malam sehingga 2.30 pagi pada pertengahan Ogos sehingga September lalu.
Mereka didakwa mengikut Seksyen 376 (1) Kanun Keseksaan yang memperuntukan hukuman penjara sehingga 20 tahun dan sebat jika sabit kesalahan.
Pendakwaan dikendalikan oleh Timbalan Pendakwa Raya, Mohd. Hakimie Ab Hadi dan kesemua tertuduh diwakili peguam Yayasan Bantuan Guaman Kebangsaan (YBGK), Norizaidah Abdul Salam.

Terdahulu, Mohd. Hakimie tidak menawarkan jaminan kepada kesemua tertuduh.
Norizaidah dalam rayuannya memohon jaminan diberikan kerana kesemua tertuduh masih bersekolah dengan kebanyakan mereka terdiri daripada keluarga susah.
Mahkamah membenarkan jaminan sebanyak RM2,000 untuk setiap pertuduhan dan menetapkan 13 Disember depan untuk sebutan semula kes.
Sementara itu, di Mahkamah Sesyen Kota Bharu, dua lagi tertuduh didakwa atas tiga pertuduhan merogol mangsa, tarikh dan lokasi yang sama.
Dua remaja berusia 18 tahun dibawa ke Mahkamah Sesyen Kota Bharu hari ini untuk menghadapi pertuduhan merogol gadis berusia 14. – Foto ROSALWANI CHE SOH
Kedua-dua tertuduh berusia 18 tahun bagaimanapun mengaku tidak bersalah ketika pertuduhan dibacakan di hadapan Hakim Mohd. Zul Zakiqudin Zulkifli.
Pendakwaan dikendalikan oleh Timbalan Pendakwa Raya Abu Arsalnaa Zainal Abidin, manakala kedua-dua tertuduh tidak diwakili peguam.
Terdahulu, Abu Arsalnaa tidak menawarkan jaminan kepada tertuduh pertama kerana melakukan kesalahan serius.
Bagaimanapun, Abu Arsalnaa mencadangkan jaminan sebanyak RM10,000 dengan seorang penjamin selain tertuduh perlu melapor diri di balai polis sebulan sekali dan tidak mengganggu saksi pendakwaan.
Mahkamah tidak membenarkan tertuduh pertama diikat jamin manakala tertuduh kedua dibenarkan jaminan sebanyak RM10,000 dengan seorang penjamin dan perlu mengikut syarat tambahan yang dicadangkan oleh Timbalan Pendakwa Raya.
Mahkamah turut menetapkan 23 November depan untuk sebutan semula kes.
Kosmo! Online sebelum ini melaporkan, lapan orang remaja ditahan reman selama tujuh hari bagi membantu siasatan berhubung kes rogol seorang gadis berusia 14 tahun di Tawang di sini baru-baru ini.
Perintah reman yang bermula Selasa lalu sehingga semalam itu dikeluarkan oleh Majistret Mohd. Fauzan Mohd. Suhairi di Mahkamah Majistret Bachok. – KOSMO! ONLINE


Mahkamah : 1MDB dibenar serah saman melalui penyampaian ganti
Oleh NORLIZAH ABAS

25 Oktober 2022, 3:16 pm
KUALA LUMPUR – Mahkamah Tinggi di sini hari ini membenarkan 1Malaysia Development Berhad (1MDB) melaksanakan penyampaian ganti bagi menyerahkan writ saman AS$3.78 bilion kepada kakak ahli perniagaan dalam buruan, Low Taek Jho atau Jho Low yang berada di Singapura.
Hakim Hayatul Akmal Abdul Aziz membenarkan perintah penyampaian ganti terhadap Low May Lin dibuat melalui pengiklanan dalam akhbar The Straits Times di republik berkenaan.
Beliau memutuskan demikian selepas membenarkan rayuan 1MDB bagi mendapatkan perintah tersebut yang sebelum ini ditolak oleh Penolong Kanan Pendaftar Haslinda A. Raof pada 13 Oktober lalu.
Penyampaian ganti merupakan proses penyampaian dokumen dalam litigasi awam berbentuk surat, iklan atau sebarang kaedah lain yang membolehkan prosiding mendapat perhatian pihak defendan oleh kerana penyampaian dokumen secara peribadi tidak dapat dilakukan.
Peguam K. Siva Kumar yang mewakili 1MDB memberitahu wakil media, penyampaian writ saman secara peribadi di alamat terakhir May Lin di Singapura telah dilakukan sebanyak dua kali.
Ujar beliau, penghantaran surat temu janji kali kedua bagaimanapun gagal selepas pihaknya dimaklumkan wanita tersebut tidak lagi tinggal di alamat berkenaan.

“Oleh kerana penyampaian secara peribadi tidak praktikal maka kami memohon untuk penyampaian ganti selaras dengan Kaedah-Kaedah Mahkamah 2012,” ujar Siva Kumar.
Menurut peguam tersebut, mahkamah menetapkan 28 Oktober ini untuk pengurusan kes bagi memaklumkan perkembangan penyerahan writ saman secara penyampaian ganti.
Dalam pada itu, Siva Kumar turut memberitahu, penyampaian writ saman kepada adik lelaki Jho Low, Taek Szen yang berada di Hong Kong telah diserahkan pada 30 Ogos lalu berdasarkan alamat terakhirnya.
Selain Taek Szen, writ saman juga telah diserahkan kepada Jho Low, bapa beliau Tan Sri Larry Low Hock Peng, ibunya Puan Sri Goh Gaik Ewe dan rakan sekutu Jho Low, Eric Tan Kim Loong. – KOSMO! ONLINE


Sindiket kempunan eksport jongkong aluminium RM819,000
Oleh RAJA JAAFAR ALI

25 Oktober 2022, 4:07 pm
JOHOR BAHRU – Jabatan Kastam Diraja Malaysia (JKDM) Johor berjaya menggagalkan cubaan menyeludup keluar tiga kontena berisi skrap aluminium bernilai RM819,000 dalam satu operasi khas di Pelabuhan Johor, Pasir Gudang, 17 Oktober lalu.
Pengarah JKDM Johor, Misbahudin Parmin berkata, operasi yang dijalan pada pada pukul 11.30 pagi dilakukan di Container Inspection Bay (CIB) dan memeriksa tiga kontena.
Beliau berkata, hasil pemeriksaan ke atas dokuman pengikraran Borang Kastam 2 mendapati bahawa dagangan telah diikrar sebagai kepingan aluminium.
“Dagangan yang diikrar tidak sama dengan muatan yang terdapat di dalam kontena.
“Tiada sebarang cukai eksport dan keperluan permit daripada Kementerian Perdagangan Antarabangsa dan Industri (Miti) bagi pengeksportan dagangan yang diikrar ini,” katanya dalam sidang akhbar di JKDM, Pasir Gudang di sini hari ini.
Misbahudin berkata, hasil pemeriksaan rapi ke atas tiga kontena tersebut bersama pengawai penguatkuasaan, wakil Pelabuhan Johor dan wakil syarikat penghantaran mendapati tiga kontena 40 kaki mengandungi 73,696 kilogram (kg) skrap yang dipercayai tidak mempunyai permit eksport yang sah.

Anggaran dagangan yang telah dirampas bernilai RM745,300 dan duti eksport terlibat berjumlah RM74,530.
“Modus operandi sindiket penyeludupan ini adalah dengan membuat pengikraran palsu serta perakuan tidak benar di dalam Borang Kastam 2 semasa pengeksportan dibuat.
“Ini bagi tujuan mengaburi pandangan pihak berkuasa serta mengelak daripada dikenakan duti eksport sebanyak 10 peratus dan mengelak daripada perlu mengemukakan permit MITI,” katanya.
Beliau berkata, skrap aluminium tersebut dipercayai untuk dieksport ke Asia Timur memandangkan harga sebenar aluminium tinggi di negara-negara terbabit.
Jelasnya, wakil syarikat perkapalan iaitu seorang lelaki warga negara tempatan berumur 28 tahun telah ditahan untuk membantu siasatan dan dilepaskan dengan jaminan RM5,000. – KOSMO! ONLINE


Warga asing pukul lelaki tempatan ditahan, seorang lagi dikesan
Oleh TUAN NURHIDAYAH TUAN AB.GHANI

25 Oktober 2022, 3:04 pm
KUALA LUMPUR – Seorang lelaki warga asing ditahan di Pusat Bandar Utara di sini kelmarin, selepas dipercayai memukul seorang lelaki warga tempatan dalam kejadian pada 17 Oktober lalu.
Dalam insiden tersebut, mangsa dipukul selepas secara tidak sengaja terlanggar kanak-kanak di jalan berhadapan tol keluar Pasar Borong Kuala Lumpur di sini.
Ketua Polis Daerah Sentul, Asisten Komisioner Beh Eng Lai berkata, susulan penangkapan dibuat pada pukul 2.22 petang itu, pihak polis berjaya merampas serangkai anak kunci kereta.
“Dua lagi barangan milik mangsa seperti alat kawalan jauh dan sehelai seluar jeans berwarna hitam yang digunakan mangsa sewaktu kejadian turut dirampas.
“Suspek warga asing berusia 31 tahun berkenaan mengaku telah menumbuk dan menendang mangsa secara bertubi-tubi bersama seorang lagi rakannya masih lagi bebas kerana mangsa telah melanggar seorang kanak-kanak yang merupakan anak jiran teman wanitanya,” katanya dalam kenyataan hari ini.
Menurut Beng Eng Lai, suspek juga mengaku telah merampas kunci kereta milik mangsa dan kunci tersebut telah dibuang di kaki lima pasar borong.

“Hasil semakan rekod mendapati suspek tidak mempunyai sebarang rekod jenayah lampau.
“Suspek kini direman di Ibu Pejabat Daerah (IPD) Sentul bermula semalam sehingga Jumaat depan untuk siasatan lanjut,” katanya.
Beliau berkata, pihak polis sedang mengesan seorang lagi rakan suspek yang masih bebas dan meminta orang awam yang mempunyai maklumat insiden berkenaan untuk menghubungi Bilik Gerakan IPD Sentul 03-40482222.
Terdahulu Kosmo! melaporkan seorang lelaki patah tulang hidung selepas ditendang dan ditumbuk dua lelaki bertubi-tubi selepas tidak sengaja terlanggar seorang kanak-kanak ketika memandu di jalan berhadapan tol keluar Pasar Borong Kuala Lumpur. – KOSMO! ONLINE


Calon UMNO, teliti sehingga pejabat kadi
Oleh MOHD RASDAN AHMAD

25 Oktober 2022, 2:45 pm
KUALA LUMPUR – Calon-calon yang bakal mewakili UMNO pada Pilihan Raya Umum ke-15 (PRU15) nanti akan ditapis secara teliti sebelum dinamakan untuk bertanding.
Naib Presiden UMNO, Datuk Seri Ismail Sabri Yaakob berkata, semua nama bakal calon yang diserahkan akan disemak dengan semua agensi termasuk Suruhanjaya Pencegahan Rasuah Malaysia (SPRM), Polis Diraja Malaysia (PDRM) sebelum dipilih.
Jelas Perdana Menteri itu, calon akan ditapis secara teliti termasuk membuat semakan di pejabat agama Islam untuk memastikan tidak mempunyai sebarang masalah yang boleh menjejaskan pencalonannya.
“Kita sudah mendapatkan pembentangan daripada semua pengerusi perhubungan negeri pada peringkat pertama, mungkin kali kedua akan jumpa sekali lagi.
“Kita kena buat saringan antara nama-nama yang dicadangkan itu. Kita akan saring dengan PDRM, SPRM, insolvensi dan mungkin kali ini dengan pejabat agama.
“Kali ini dengan pejabat kadi pun kita semak juga, takut ada yang kahwin kat Siam (Thailand), takut ada yang isu nafkah anak tidak bayar, kalau dulu kita pernah ‘check’ seperti itu kali ini lebih teliti,” katanya pada sidang akhbar selepas mengadakan lawatan rasmi di Bukit Aman di sini hari ini.

Ketika ditanya mengenai manifesto Barisan Nasiaonal (BN) untuk berdepan PRU15, Ismail Sabri menjelaskan ia akan diumumkan apabila tiba masanya nanti.
“Manifesto bakal diumumkan nanti, insya-Allah kita akan umumkan. Dari segi calon juga kita akan umumkan selepas ini,” katanya. – KOSMO! ONLINE


Sedondon berbusana putih, Fify Azmi nafi bertunang
Oleh NUR EMIRA SAIZALI

25 Oktober 2022, 4:02 pm
PETALING JAYA – Pelakon Fify Azmi menafikan sudah mendirikan bernikah dengan kekasihnya, Nafiez Zaidi seperti dakwaan ramai susulan tular beberapa foto mereka memakai busana serba putih persis pasangan pengantin.
Fify, 32, memberitahu foto-foto tersebut hanyalah satu ekspresi keterujaan dek pertama kali memakai inai.
Jelasnya, foto dan video yang dikongsinya merupakan momen-momen kegembiraan mereka sempena pernikahan seorang adik kandung Nafiez, Ayu Liyana.
“Kapsyen tersebut bukan memberi bayangan saya sudah bertunang dengan Nafiez tetapi hanya sekadar ingin berkongsi perasaan pertama kali memakai inai.
“Tiada niat pun untuk cetuskan gimik atau prank peminat dengan penulisan sebegitu. Saya tulis a few hours to go itu pun kerana teruja kerana adik Nafiez akan bernikah,” katanya kepada Kosmo! Online hari ini.
Dalam pada itu, dia menegaskan tidak akan sesekali merahsiakan berita perkahwinan daripada peminat sekiranya akan mendirikan rumah tangga kelak.

“Memang ramai peminat, ibu saudara, kawan-kawan dan rakan selebriti mesej saya untuk ucap tahniah sebab ingat saya bertunang.
“Takkanlah saya nak sorok kalau benar-benar bertunang atau nikah. Buat apa saya nak berahsia kalau nak kahwin, benda baik,” katanya lagi.
Walaupun diasak dengan pelbagai pertanyaan dan ucapan tahniah, bintang filem Wira itu bersyukur kerana dihujani kata-kata dan doa yang baik buat dia dan Nafiez.
“Bila orang teruja nak lihat kami kahwin, memang lagi bertambah gembira.
“Cuma sekarang belum ada lagi perbincangan untuk bertunang atau kahwin. Masing-masing padat dengan jadual penggambaran.
“Insya-Allah, kami percaya bahawa kalau sudah jodoh, memang tidak ke mana dan kami pun dah kenal dengan keluarga masing-masing,” katanya.
Beberapa hari lalu, Fify mencuri perhatian ramai menerusi sebuah video memaparkan sedang memakai inai sehingga mencetuskan tanda tanya sudah bernikah dengan Nafiez.
Pada Jun lalu, Fify atau nama sebenarnya Nur Afiqah Mohamed Azmi, 32, menerima rombongan merisik keluarga Nafiez di Subang Jaya.
Sebelum itu, hubungan cinta pasangan berkenaan mula dihidu apabila mereka sering hadir berpasangan ke beberapa acara hiburan dan berkongsi foto berdua dalam Instagram sejak tahun lalu. – KOSMO! ONLINE


Lelaki direman tujuh hari bantu siasatan kematian pemilik baja
Oleh ASLIZA MUSA

25 Oktober 2022, 3:23 pm
IPOH – Lelaki yang ditahan kerana disyaki terlibat dalam pergaduhan berkaitan curi baja sehingga menyebabkan kematian seorang lelaki di Tanjung Piandang dekat Parit Buntar semalam direman tujuh hari bagi membantu siasatan.
Ketua Polis Perak, Datuk Mohd. Yusri Hassan Basri berkata, suspek berusia 40 tahun itu direman sehingga Isnin depan untuk siasatan mengikut Seksyen 302 Kanun Keseksaan.
“Suspek direman tujuh hari bermula hari ini sehingga Isnin depan,” katanya ketika dihubungi di sini hari ini.
Media semalam melaporkan, pergaduhan antara dua lelaki berkaitan kes curi baja berakhir dengan kematian seorang daripada mereka dalam kejadian di Bagan Tiang, Tanjung Piandang sekitar pukul 5 petang.
Mangsa berusia 47 tahun tahun itu dikatakan rebah di tepi jalan selepas bergaduh sebelum disahkan meninggal dunia di tempat kejadian.
Punca pergaduhan adalah disebabkan mangsa menuduh suspek mencuri baja miliknya. – KOSMO! ONLINE


Tujuan pakai niqab elak tarik perhatian
Oleh KOSMO!

25 Oktober 2022, 3:10 pm
PETALING JAYA – Pendakwah terkenal, Ustazah Asma’ Harun mengingatkan tujuan wanita memakai niqab adalah untuk tidak menarik perhatian orang lain dengan cara menutup wajah.
Ustazah Asma’ melalui sebuah video di media sosialnya berkata, mata dan mulut adalah tarikan utama yang akan mengundang perhatian orang ramai.
“Pakai niqab, tetapi mata sangat cantik. Tujuan pakai niqab untuk tidak menarik perhatian, mata dengan mulut tarikan yang kuat bagi wajah sama ada lelaki ataupun perempuan.
“Saya bukan tujukan kepada wanita berniqab sahaja. Semua wanita, cuma bila pakai niqab, keinginan lelaki untuk melihat kecantikan wanita itu kadang-kala lebih. Bila mereka tengok mata yang dicantikkan berlebih-lebihan, mereka membayangkan lebih lagi, Subhanallah Allahuakbar,” katanya.
Dalam pada itu, Ustazah Asma’ memaklumkan Islam tidak melarang wanita untuk berhias, tetapi perlu tahu batas-batas yang dibenarkan syarak.
“Sama ada pakai niqab atau tidak, maksudnya biarlah wajah kita ‘natural’, kecuali mungkin pakai bedak sikit, ‘sunblock’ atau krim untuk menutup cela.

“Itu kalau kita baca yang ditulis jabatan mufti iaitu dibenarkan syarak supaya ada keyakinan diri, diri itu lebih bersih dan kemas dengan tujuan tersebut. Jangan sampai bertabaruj,” ujarnya. – KOSMO! ONLINE


Perempuan menyerupai lelaki bakal jadi kesalahan syariah Terengganu
Oleh KAMALIZA KAMARUDDIN

25 Oktober 2022, 4:21 pm
KUALA TERENGGANU – Terengganu bercadang meminda Enakmen Kesalahan Jenayah Syariah (Takzir)(Terengganu) 2001 dengan menambah empat seksyen baharu pada Persidangan Dewan Undangan Negeri (DUN) Terengganu ke-14 yang dijadual berlangsung bulan depan.
Empat seksyen baharu tersebut adalah kesalahan perbomohan dan sihir, hamil atau melahirkan anak luar nikah, orang perempuan berlagak seperti lelaki dan persediaan melakukan liwat.
Ketua Hakim Syarie Terengganu, Datuk Wan Mohd. Zakri Wan Mohd. berkata, cadangan pindaan itu merupakan hasil kajian dilakukan Jawatankuasa Penyelarasan Undang-Undang Syariah Terengganu.
Menurutnya, kajian itu mencadangkan pindaan 21 seksyen dan memasukkan empat seksyen serta dua subseksyen baharu.
“Beberapa enakmen telah dikaji dan telah akan dibuat penambahbaikan antaranya memaksimumkan hukuman berdasarkan peruntukan 356 iaitu tiga tahun penjara, denda RM5,000 dan enam sebatan.
“Begitu juga berkaitan dengan perkara timbal balas kerana peruntukan sedia ada, hanya lelaki berlagak perempuan sahaja dikira sebagai satu kesalahan. Pindaan terbaharu ini, perempuan berlagak lelaki juga satu kesalahan,” katanya di sini hari ini.

Terdahulu beliau ditemui pada Forum Penambahbaikan dan Pemerkasaan Enakmen-Enakmen Syariah Terengganu.
Wan Mohd. Zakri berkata, pindaan tersebut juga menawarkan hukuman alternatif untuk peruntukan sedia ada.
Jelas beliau, hakim syarie akan diberi kuasa untuk membuat alternatif selain mandatori penjara seperti dihantar ke pusat jagaan diluluskan oleh Majlis Agama Islam dan Adat Melayu Terengganu (Maidam) bagi kesalahan tertentu. – KOSMO! ONLINE


Perkhidmatan WhatsApp tergendala
Oleh KOSMO!

25 Oktober 2022, 3:35 pm
PETALING JAYA – Perkhidmatan aplikasi WhatsApp sedang menghadapi masalah teknikal ekoran pengguna tidak boleh menghantar dan menerima mesej.
Laporan DownDetector menyatakan masalah tersebut dikesan berlaku pada pukul 3 petang tadi.
Laporan itu juga menyatakan bahawa lebih 400 pengguna perkhidmatan berkenaan sudah mengemukakan aduan berhubung gangguan tersebut.
Berdasarkan perangkaan awal, sebanyak 86 peratus pengguna didapati menghadapi masalah tersebut.
Bagaimanapun, setakat ini, tiada sebarang kenyataan rasmi dikeluarkan oleh penyedia perkhidmatan sosial media berkenaan berhubung masalah yang dihadapi pengguna itu.
Sementara itu, tinjauan di media sosial mendapati, aplikasi itu bukan sahaja tidak dapat diakses di negara ini, malah turut melibatkan pengguna di Dubai, Amerika Syarikat, Indonesia dan India.- KOSMO! ONLINE


PRU15: Tiada isu tidak benar balik mengundi
Oleh MOHD RASDAN AHMAD

25 Oktober 2022, 2:36 pm
KUALA LUMPUR – Tiada isu yang menuduh kerajaan mengadakan hari membuang undi pada hari bekerja apabila Suruhanjaya Pilihan Raya (SPR) telah menetapkan 19 November depan adalah pada hari Sabtu.
Perdana Menteri, Datuk Seri Ismail Sabri Yaakob berkata, hari mengundi adalah pada hari Sabtu, kerajaan telah tetapkan hari tersebut dan memberi hak kebebasan kepada rakyat untuk mengundi.
“Ada yang kononnya berkata kerajaan nak buat ‘trick’ menetapkan hari mengundi pada hari bekerja untuk halang orang balik mengundi.
“Ini tidak betul, kita telah tetapkan pada hari Sabtu. Kita bagi kebebasan sepenuhnya untuk rakyat mengundi kerana itu hak yang dijamin oleh perlembagaan,” katanya selepas mengadakan lawatan rasmi di Bukit Aman di sini hari ini.
Tambah Ismail Sabri, jika kerajaan menetapkan hari mengundi pada hari Ahad, ada negeri yang bekerja pada hari berkenaan.
“Kalau kita buat hari Jumaat, ada juga negeri yang kerja hari Jumaat, jadi kita tetapkan pada hari Sabtu semua negeri cuti,” katanya. – KOSMO! ONLINE.


JAIS siasat aksi melampau dua lelaki dalam surau
Oleh MOHD YUNUS YAKKUB

26 Oktober 2022, 10:30 pm
SHAH ALAM – Jabatan Agama Islam Selangor (JAIS) sedang melakukan siasatan lanjut berhubung penularan klip video yang memaparkan tindakan melampau dua lelaki berkelakuan sumbang di dalam sebuah surau dipercayai di Pekan Banting, Kuala Langat.
Pengarah JAIS, Datuk Mohd. Shahzihan Ahmad berkata, beliau masih menunggu laporan penuh pegawainya di daerah tersebut.
“Kita akan siasat lanjut. Saya tunggu laporan pegawai saya di daerah (berkenaan),” katanya ringkas ketika dihubungi Kosmo! menerusi aplikasi WhatApps malam ini.
Kosmo! Online terdahulu melaporkan aksi melampau dua lelaki yang berjaya dirakam menerusi televisyen litar tertutup (CCTV) sebelum tular di Twitter rasmi Info Kuala Langat.
Video berdurasi satu minit 50 saat itu memaparkan salah seorang daripada mereka mula meraba-raba rakan lelaki di sebelahnya.
Lelaki itu juga kemudian dilihat seolah-olah seperti mahu membuka seluarnya selepas dirakam mencium ‘pasangannya’ itu. -KOSMO! ONLINE


Kelantan FC bawa bekalan kemenangan ke Kota Bharu
Oleh MUHAMMAD RIDUAN MOHD HANAFIAH

26 Oktober 2022, 11:05 pm
PETALING JAYA – Impian pasukan Kelantan FC untuk membawa bekalan terbaik pada aksi Piala Malaysia ternyata berhasil apabila berjaya menewaskan pasukan Sarawak United di Stadium Negeri Kuching sebentar tadi.
Pada aksi separuh pertama, pasukan tuan rumah, Sarawak bermula garang apabila melakukan percubaan tepat ke gawang Kelantan menerusi tandukan Stuart James Wilson seawal minit ke-2 namun sekadar melepasi palang gol .
Begitupun, skuad The Red Warriors (TRW) mula menyusun permainan di pertengahan perlawanan namun rembatan deras pemain tengah Kelatan, Dzulfahmi Abdul Hadi berjaya ditangkap kemas penjaga gol tuan rumah, Tauffiq Ar Rasyid Johar.
Skuad The Crocs terus terdesak mencari gol namun peluang terhidang untuk mencipta jaringan pembukaan pada minit ke-39, bagaimanapun disia-siakan selepas Boris Kok gagal menyudahkan hantaran tersebut di depan pintu gol.
Bersambung babak kedua perlawanan, Sarawak terus mengatur rentak dan terus melakukan asakan keras namun rembatan deras Zahrul Nizwan Joe Kifli berjaya ditangkap kemas penjaga gol Kelantan, Nik Mohd. Amin Ahmad.
Ketika Sarawak bertungkus lumus mencari gol, Kelantan pula berjaya menjaringkan gol pada minit ke-82 selepas tandukan Kenta Hara berjaya mengatasi penjaga gol Sarawak, Tauffiq.

Tersentak dengan keadaan tersebut, Sarawak terus melipatkan usaha mereka untuk mencari gol penyamaan namun segala percubaan tuan rumah berjaya ditangkap kemas Nik Mohd. Amin Ahmad.
Hasil keputusan tersebut, Kelantan membawa bekalan kemenangan terbaik ke Stadium Sultan Muhammad IV menjelang aksi perlawanan timbal balik pada 31 Oktober depan. -KOSMO! ONLINE


Bekalan satu gol belum selesa buat Sabah
Oleh MUHAMMAD ZUHAILY BADLISHAH

26 Oktober 2022, 10:38 pm
SHAH ALAM – Sabah FC masih mempunyai banyak kerja rumah perlu dilakukan meskipun mencatat kemenangan 2-1 ke atas UiTM FC pada aksi pertama pusingan 16 terbaik Piala Malaysia sebentar tadi.
Bekalan satu gol dari Stadium UiTM Shah Alam itu masih tidak memberikan kelebihan besar buat The Rhinos menjelang aksi timbal balik di Stadium Likas, Kota Kinabalu pada Isnin ini.
Bagaimanapun, skuad bimbingan Datuk Ong Kim Swee sekurang-kurangnya tetap boleh tersenyum kerana berjaya meraih dua gol dalam keadaan UiTM mensia-siakan banyak peluang sepanjang 90 minit permainan.
Penyerang import UiTM dari Ghana, George Attram seharusnya menyalahkan diri sendiri kerana gagal menyudahkan deretan peluang dimiliki untuk meletakkan The Lion Troops di hadapan dalam babak pertama.
Sebaliknya, Sabah yang terlebih dahulu mengambil kesempatan dengan membuka tirai jaringan menerusi sepakan percuma menarik daripada kapten, Baddrol Bakhtiar pada minit ke-44.
Gol kedua pasukan yang menamatkan saingan Liga Super musim ini di tempat ketiga itu hadir menerusi rembatan pemain gantian, Maxsius Musa pada minit ke-70.

Sabah dilihat hampir-hampir membawa bekalan dua gol ke Likas sebelum UiTM bangkit dengan meledak jaringan sagu hati menerusi larian solo Attram.
Attram berjaya menewaskan penjaga gol Sabah, Damien Lim sebelum dia mudah menolak masuk untuk menjaringkan gol yang amat penting buat UiTM pada minit ke-91.
Sebagai rekod, pemenang antara Sabah dan UiTM bakal bertemu sama ada Penang FC atau Kuching FC di peringkat suku akhir pada 6 November depan. – KOSMO! ONLINE


Hoki SOJC: Malaysia dirundum malang, kalah buat kali keempat
Oleh MOHAMAD FAIZAL HASHIM

26 Oktober 2022, 9:05 pm
JOHOR BAHRU – Pasukan hoki remaja terus dirundum malang apabila merekodkan kekalahan keempat setelah tewas 2-4 kepada Great Britain pada kejohanan hoki Bawah 21 tahun Piala Sultan Johor (SOJC) edisi ke-10 di Stadium Hoki Taman Daya, malam ini.
Great Britain tidak menunggu lama untuk membuka jaringan apabila berjaya menghasilkan gol seawal minit kedua menerusi gol padang Tom Moorhouse.
Pada suku kedua, ketika permainan berusia dua minit, juara tiga kali itu menambah jaringan menerusi gol padang Fred Newbold pada minit ke-17.
Memasuki suku ketiga, pasukan kendalian Jon Bleby terus mempamerkan penguasaan dengan meledak dua gol hasil jaringan Jamie Golden menerusi gol padang pada minit ke-34.
Pada minit ke-43, Harrison Stone menambah derita buat pasukan tuan rumah apabila mencipta jaringan namun gol padang bagi memastikan Great Britain berada di kedudukan lebih selesa.
Skuad Young Tigers akhirnya berjaya memecahkan kebuntuan apabila memperoleh gol menerusi jaringan padang oleh Muhammad Danish Aiman Khairil Anuar pada minit ke-50.

Tiga minit berselang, skuad remaja negara menambah jaringan menerusi pukulan sudut penalti yang disempurnakan oleh Shahmie Irfan Suhaimi bagi memberi tekanan kepada pasukan lawan.-KOSMO! ONLINE


Piala Malaysia: NSFC langkah kanan tewaskan KDA FC
Oleh MOHD. RAFIE AZIMI

26 Oktober 2022, 11:42 pm
ALOR SETAR – Negeri Sembilan FC (NSFC) membuka tirai Piala Malaysia musim ini dengan langkah kanan apabila menundukkan Kedah Darul Aman FC (KDA FC) 2-1 di Stadium Darul Aman, di sini sebentar tadi.
NSFC terlebih dahulu memulakan asakan dengan mereka memperoleh peluang terbaik seawal minit kedua menerusi kapten, Zaquan Adha Abdul Razak.
Namun, bekas pemain kebangsaaan itu yang pernah beraksi dengan Kedah sebelum ini, gagal memanfaatkan peluang apabila tolakannya berjaya dijangkau Ifwat.
Seakan ‘terkejut’ dengan serangan bertali arus itu, KDA FC kembali mengatur rentak bagi merencana serangan dan hasilnya mereka berjaya membuka jaringan menerusi penyerang lincah, Fayadh Zulkifli pada minit ke-6.
Gol itu terhasil apabila bola yang ditendang pemain NSFC untuk mengeluarkannya dari kawasan bahaya, tiba tepat ke kaki Fayadh untuk dia menyudahkannya dengan rembatan leret, bagi menewaskan penjaga gol kebangsaan, Ahmad Syihan Hazmi di gawang NSFC.
Hanya pada minit ke-41, NSFC berjaya menyamakan kedudukan apabila pemain pertahanan mereka, Che Rashid Che Halim menjaringkan gol menerusi rembatan dari dalam kotak penalti tuan rumah.

Pada minit ke-64, kalangan penyokong tuan rumah sekali lagi mengeluh hampa apabila tandukan penyerang utama Sang Kenari, Ronald Ngah Wanja terkena palang walaupun Ahmad Syihan sudah tertewas dan hanya mampu tergamam melihat pergerakan bola menuju ke gawangnya.
Hanya dua minit selepas itu, NSFC pula yang sebaliknya menambah jaringan apabila bola tandukan penyerang dari Brazil, Matheus Alves Leandro meleret ke kanan pintu gol tuan rumah untuk menjadikan kedudukan 2-1 memihak pasukan pelawat.- KOSMO! ONLINE


Helikopter terhempas: Pasukan Doktor Udara pulang lawat Orang Asli
Oleh MOHD. HUSNI MOHD. NOOR

26 Oktober 2022, 10:51 pm
PUTRAJAYA- Kementerian Kesihatan (KKM) mengesahkan nahas udara melibatkan sebuah helikopter berhampiran Brinchang, Cameron Highlands tengah hari tadi membabitkan Pasukan Doktor Udara (FDU) dari Pejabat Kesihatan Daerah (PKD) Kinta.
Menteri Kesihatan, Khairy Jamaluddin Abu Bakar berkata, ketika kejadian, pasukan itu dalam perjalanan pulang ke Ipoh selepas selesai melakukan lawatan berkala ke perkampungan Orang Asli di Gua Musang, Kelantan.
Beliau berkata, notifikasi kejadian diterima oleh Hospital Sultanah Hajjah Kalsom (HoSHKA), Cameron Highlands pada pukul 1.50 petang daripada Ibu Pejabat Polis Daerah (IPD) Cameron Highlands.
“Mangsa yang terlibat adalah seramai enam orang terdiri daripada seorang pegawai perubatan, seorang penolong pegawai perubatan, seorang jururawat kesihatan, seorang pembantu kesihatan awam, seorang jururawat masyarakat serta seorang juruterbang.
“Saya difahamkan, Jabatan Bomba dan Penyelamat selaku pasukan ‘first responder’ telah sampai ke lokasi kejadian dan dalam usaha membawa turun semua mangsa,” katanya menerusi kenyataan akhbar di sini tadi.
Katanya, dua pasukan perubatan kecemasan diketuai seorang pakar perubatan kecemasan juga turut digerakkan ke tempat kejadian dari HoSHKA.

Khairy berkata, semua mangsa akan dibuat penilaian terlebih dahulu oleh pasukan petugas perubatan di zon rawatan apabila dibawa keluar dari tempat nahas.
“Mangsa yang stabil akan dirujuk ke Hospital Raja Permaisuri Bainun, Ipoh, manakala bagi mangsa yang mengalami kecederaan akan distabilkan terlebih dahulu di HoSHKA sebelum dirujuk ke Hospital Raja Permaisuri Bainun.
“Setakat jam 7 malam, empat mangsa yang cedera telah berjaya di bawa keluar dari tempat nahas ke zon rawatan untuk dilakukan penilaian perubatan,” jelasnya.-KOSMO! ONLINE


Piala Malaysia: JDT langkah kanan, Penang FC ‘terikat’
Oleh MUHAMAD ARDIE PUTRA SUHAIMI

26 Oktober 2022, 11:24 pm
PETALING JAYA – Juara Liga Super, Johor Darul Ta’zim (JDT) memulakan kempen Piala Malaysia dengan langkah kanan selepas meraih kemenangan 2-0 ke atas Petaling Jaya City (PJ City) pada aksi pertama pusingan 16 terbaik sebentar tadi.
Pada perlawanan di Stadium MB Petaling Jaya itu, skuad Harimau Selatan kendalian Hector Bidoglio membariskan kesebelasan terbaik dengan menyenaraikan Syafiq Ahmad, Arif Aiman Hanapi, Leandro Velazquez dan Safawi Rasid di jentera serangan.
Pasukan pelawat tidak menunggu lama untuk mendahului hasil tandukan yang dilakukan oleh Shahrul Saad seawal minit ke-4 hasil sepakan penjuru yang diambil oleh Arif Aiman.
Shahrul menunjukkan kebolehan selaku pencipta ‘assist’ dengan melakukan hantaran tepat buat Safawi Rasid untuk menggandakan kelebihan pada minit ke-39.
Bersambung pada babak kedua, JDT semakin garang apabila menambah gol ketiga menerusi jaringan yang dilakukan oleh pemain gantian, Akhyar Rashid pada minit ke-70.
Pemain import, Fernando Foriesteri melengkapkan kemenangan bergaya Harimau Selatan dengan gol keempat pada minit ke-79.

Sementara itu, di Stadium Bandaraya, George Town, skuad Penang gagal memanfaatkan kelebihan beraksi di laman sendiri selepas terikat 2-2 bertemu wakil Liga Premier, Kuching City.
Gol skuad Harimau Kumbang dijaringkan oleh Lucas Silva pada minit ke-39 dan ke-78 manakala pasukan pelawat meraih jaringan menerusi Alif Hassan (m-45) dan Abu Kamara (m-73).
Aksi pusingan kedua dijadualkan berlangsung pada 31 Oktober depan. – KOSMO! ONLINE